DEĊIŻJONI TAL-AWTORITÀ TA' SORVELJANZA TAL-EFTA

Nru 301/14/COL

tas-16 ta' Lulju 2014

li, għat-tmienja u disgħin darba, temenda r-regoli proċedurali u sostantivi fil-qasam tal-għajnuna mill-Istat billi tadotta Linji Gwida dwar l-għajnuna mill-Istat għall-ħarsien tal-ambjent u l-enerġija 2014-2020 [2015/790]

L-AWTORITÀ TA' SORVELJANZA TAL-EFTA (“l-Awtorità”),

WARA Li KKUNSIDRAT il-Ftehim dwar iż-Żona Ekonomika Ewropea (“il-Ftehim ŻEE”), b'mod partikolari l-Artikoli minn 61 sa 63 u l-Protokoll 26 tiegħu,

WARA LI KKUNSIDRAT il-Ftehim bejn l-Istati tal-EFTA dwar l-Istabbiliment ta' Awtorità ta' Sorveljanza u l-Qorti tal-Ġustizzja (“il-Ftehim ta' Sorveljanza u tal-Qorti”), b'mod partikolari l-Artikolu 5(2)(b) u l-Artikolu 24 tiegħu u l-Artikolu 1 fil-Parti I tal-Protokoll 3 tiegħu,

Billi:

Taħt l-Artikolu 24 tal-Ftehim ta' Sorveljanza u tal-Qorti, l-Awtorità għandha ddaħħal fis-seħħ id-dispożizzjonijiet tal-Ftehim ŻEE dwar l-għajnuna mill-Istat,

Skont l-Artikolu 5(2)(b) tal-Ftehim ta' Sorveljanza u tal-Qorti, l-Awtorità toħroġ avviżi jew linji gwida dwar kwistjonijiet trattati fil-Ftehim ŻEE, jekk dan il-Ftehim jew il-Ftehim ta' Sorveljanza u tal-Qorti jipprovdu b'mod espliċitu għal dan jew jekk l-Awtorità tikkunsidra li hu meħtieġ,

Fid-9 ta' April 2014, il-Kummissjoni Ewropea adottat “Linji Gwida dwar l-għajnuna mill-Istat għall-ħarsien tal-ambjent u l-enerġija 2014-2020” (1). Il-Linji Gwida jistabbilixxu l-kundizzjonijiet li taħthom l-għajnuna mill-Istat għall-ħarsien tal-ambjent u l-enerġija tista' tkun iddikjarata kumpatibbli. Dawn japplikaw mill-1 ta' Lulju 2014,

Dawn il-Linji Gwida huma rilevanti għaż-Żona Ekonomika Ewropea,

Għandha tiġi żgurata l-applikazzjoni uniformi tar-regoli taż-ŻEE dwar għajnuna mill-Istat madwar iż-Żona Ekonomika Ewropea kollha skont l-objettiv ta' omoġeneità stabbilit fl-Artikolu 1 tal-Ftehim ŻEE,

Skont il-punt II taħt l-intestatura “ĠENERALI” tal-Anness XV tal-Ftehim ŻEE, l-Awtorità għandha tadotta, wara konsultazzjoni mal-Kummissjoni Ewropea, Linji Gwida ġodda li jikkorrispondu ma' dawk adottati mill-Kummissjoni Ewropea,

WARA li kkonsultat mal-Kummissjoni Ewropea,

WARA li kkonsultat lill-Istati tal-EFTA permezz ta' ittra bid-data tas-26 ta' Ġunju 2014 dwar dan,

ADOTTAT DIN ID-DEĊIŻJONI:

Artikolu 1

Ir-regoli sostantivi fil-qasam tal-għajnuna mill-Istat jiġu emendati bl-introduzzjoni ta' Linji Gwida ġodda dwar l-għajnuna mill-Istat għall-ħarsien tal-ambjent u l-enerġija 2014-2020. Il-Linji Gwida l-ġodda huma mehmuża ma' din id-Deċiżjoni u jiffurmaw parti integrali minnha.

Artikolu 2

Il-verżjoni bl-Ingliż biss hi awtentika.

(1) ĠU C 200, 28.6.2014, p. 1.

ANNESS

PARTI III — REGOLI ORIZZONTALI

Linji Gwida dwar l-għajnuna mill-Istat għall-ħarsien tal-ambjent u tal-enerġija 2014-2020 (1)

WERREJ

INTRODUZZJONI 3

1. KAMP TA' APPLIKAZZJONI U DEFINIZZJONIJIET 5

1.1. Kamp ta' applikazzjoni 5

1.2. Miżuri ta' għajnuna koperti mil-Linji Gwida 6

1.3. Definizzjonijiet 6

2. GĦAJNUNA NOTIFIKABBLI AMBJENTALI U TAL-ENERĠIJA 11

3. L-EVALWAZZJONI TAL-KOMPATIBBILTÀ SKONT L-ARTIKOLU 61(3)C TAL-FTEHIM ŻEE 11

3.1. Prinċipji Komuni tal-Valutazzjoni 12

3.2. Dispożizzjonijiet ġenerali ta' kompatibilità 13

3.3. Għajnuna għall-enerġija minn sorsi rinnovabbli 24

3.4. Miżuri ta' effiċjenza fl-użu tal-enerġija, inkluża l-koġenerazzjoni u t-tisħin u t-tkessiħ distrettwali 28

3.5. Għajnuna għal effiċjenza tar-riżorsi u b'mod partikolari għajnuna għall-immaniġġjar tal-iskart 30

3.6. Għajnuna għall-Ġbir u l-Ħżin tal-Karbonju (CCS) 31

3.7. Għajnuna fil-forma ta' tnaqqis jew eżenzjonijiet minn taxxi ambjentali u fil-forma ta' tnaqqis f'appoġġ finanzjarju għall-elettriku minn sorsi rinnovabbli 32

3.8. Għajnuna għall-infrastruttura tal-enerġija 35

3.9. Għajnuna għall-adegwatezza tal-provvista ġenerata 37

3.10. Għajnuna fil-forma ta' skemi ta' permessi negozjabbli 40

3.11. Għajnuna għar-rilokazzjoni tal-impriżi 41

4. EVALWAZZJONI 42

5. APPLIKAZZJONI 42

6. RAPPURTAR U MONITORAĠĠ 43

7. REVIŻJONI 43

INTRODUZZJONI

(1) Sabiex jiġi evitat li l-għajnuna mill-Istat tikkawża distorsjoni fil-kompetizzjoni fis-suq intern u taffettwa l-kummerċ bejn il-Partijiet Kontraenti b'mod li jmur kontra l-interess komuni, l-Artikolu 61(1) tal-Ftehim dwar iż-Żona Ekonomika Ewropea (“il-Ftehim ŻEE”) jistabbilixxi l-prinċipju li l-għajnuna mill-Istat hija pprojbita. F'ċerti każijiet, madankollu, l-għajnuna mill-Istat tista' tkun kompatibbli mat-tħaddim tal-Ftehim ŻEE skont l-Artikoli 61(2) u (3) tal-Ftehim ŻEE.

(2) Abbażi tal-Artikolu 61(3)(c) tal-Ftehim ŻEE, l-Awtorità ta' Sorveljanza tal-EFTA (“l-Awtorità”) tista' tikkunsidra bħala kompatibbli mat-tħaddim tal-Ftehim ŻEE l-għajnuna mill-Istat maħsuba biex tiffaċilita l-iżvilupp ta' ċerti attivitajiet ekonomiċi fiż-ŻEE, fejn tali għajnuna ma taffettwax ħażin il-kundizzjonijiet kummerċjali b'tali mod li jmur kontra l-interess komuni.

(3) L-objettivi tal-politika ambjentali għandhom jitqiesu meta tiġi vvalutata l-kompatibbiltà tal-għajnuna mill-Istat fis-settur ambjentali, b'mod partikolari bl-għan li jkun promoss l-iżvilupp sostenibbli, ara l-Artikoli 73-75 u d-disa' premessa tal-Preambolu għall-Ftehim ŻEE. Għaldaqstant, il-politika tal-kompetizzjoni u l-politika ambjentali mhumiex reċiprokament antagonistiċi, imma jeħtieġ li r-rekwiżiti tal-ħarsien tal-ambjent jiġu integrati fid-definizzjoni u l-implimentazzjoni tal-politika tal-kompetizzjoni, partikolarment biex ikun promoss l-iżvilupp sostenibbli.

(4) Il-Kummissjoni Ewropea (“il-Kummissjoni”) adottat Linji Gwida ġodda dwar l-għajnuna mill-Istat għall-ħarsien tal-ambjent u tal-enerġija 2014-2020 (“il-Linji Gwida tal-Kummissjoni”). Il-Linji Gwida tal-Kummissjoni huma strument biex jimplementaw għadd ta' deċiżjonijiet ta' politika meħuda mill-Unjoni Ewropea, inkluża l-Istrateġija Ewropa 2020 (2), il-pakkett dwar il-klima u l-enerġija (3), l-iniżjattiva ewlenija “l-Ewropa effiċjenti fir-Riżorsi” (4), il-Pjan Direzzjonali dwar l-Effiċjenza fir-Riżorsi (5) kif ukoll il-Komunikazzjoni “Qafas ta' politika għall-klima u l-enerġija fil-perjodu mill-2020 sal-2030” (6) (il-Qafas tal-2030) li jistabbilixxi l-objettivi tal-enerġija u l-klima li għandhom jintlaħqu sal-2030. Kien hemm ukoll diversi konklużjonijiet tal-Kunsill li sejħu għal eliminazzjoni gradwali tas-sussidji li jagħmlu l-ħsara lill-ambjent (7). Il-Linji Gwida tal-Kummissjoni għalhekk iqisu l-impatti negattivi ta' sussidji li jagħmlu ħsara lill-ambjent, filwaqt li jqisu l-bżonn li jiġu indirizzati soluzzjonijiet ta' kompromess bejn oqsma u linji politiċi differenti kif rikonoxxut minn dawn l-instrumenti politiċi. Pereżempju, l-għajnuna għall-estrazzjoni tal-fjuwils fossili mhix inkluża f'dawn il-Linji Gwida.

(5) L-Awtorità tinnota li dawn l-istrumenti ta' politika, kif ukoll numru ta' dispożizzjonijiet leġiżlattivi li dawn il-Linji Gwida jirreferu għalihom, ma jistgħux ikunu inkorporati fil-Ftehim ŻEE jew jaqgħu barra mill-kamp ta' applikazzjoni tiegħu. (8) Madankollu, bl-għan li tiġi żgurata applikazzjoni uniformi tad-dispożizzjonijiet tal-għajnuna mill-Istat u kundizzjonijiet ugwali ta' kompetizzjoni madwar iż-ŻEE kollha, l-Awtorità ġeneralment tapplika l-istess punti ta' referenza bħal dawk tal-Linji Gwida tal-Kummissjoni meta tkun qed tivvaluta l-kompatibilità tal-għajnuna ambjentali mal-funzjonament tal-Ftehim ŻEE, filwaqt li tqis is-sitwazzjoni leġiżlattiva partikolari tal-Istati tal-EFTA. Dan jimplika li l-Linji Gwida preżenti jagħmlu referenza għal leġiżlazzjoni u dokumenti ta' politika rilevanti tal-Unjoni Ewropea fejn ġew adottati miżuri simili. L-Awtorità tenfasizza li dawn ir-referenzi għall-leġiżlazzjoni tal-Unjoni Ewropea ma jimplikawx li l-Istati EFTA huma obbligati li jikkonformaw ma' din il-leġiżlazzjoni meta din il-leġiżlazzjoni ma tkunx ġiet implimentata fil-Ftehim taż-ŻEE. (9) Dawn it-testi jservu biss bħala bażi għall-valutazzjojni tal-kompatibbiltà tal-miżuri tal-għajnuna mill-Istat mal-funzjonament tal-Ftehim taż-ŻEE f'termini tal-Artikolu 61(3) tal-Ftehim taż-ŻEE

(6) F'dawn il-Linji Gwida, l-Awtorità tistipula l-kundizzjonijiet li taħthom l-għajnuna għall-enerġija u l-ambjent tista' titqies kompatibbli mat-tħaddim tal-Ftehim ŻEE skont l-Artikolu 61(3)(c) tal-Ftehim.

(7) Fil-Komunikazzjoni dwar il-modernizzazzjoni (10) tal-għajnuna mill-Istat, il-Kummissjoni ħabbret li hemm tliet objettivi x'jinkisbu permezz tal-modernizzazzjoni tal-kontroll fuq l-għajnuna mill-Istat: (a) li jitrawwem it-tkabbir sostenibbli, intelliġenti u inklużiv f'suq intern kompetittiv; (b) li l-iskrutinju ex ante tal-Kummissjoni jiġi ffukat fuq il-każijiet bl-akbar impatt fuq is-suq intern, filwaqt li tissaħħaħ il-kooperazzjoni mal-Istati Membri fl-infurzar tal-għajnuna mill-Istat; (c) li r-regoli jiġu ssimplifikati u jipprovdu għal deċiżjonijiet li jittieħdu aktar malajr.

(8) B'mod partikolari, il-Komunikazzjoni sejħet għal approċċ komuni fir-reviżjoni tal-Linji Gwida u l-oqfsa differenti bbażati fuq it-tisħiħ tas-suq intern, il-promozzjoni ta' effikaċja ikbar fl-infiq pubbliku permezz ta' kontribut aħjar tal-għajnuna mill-Istat għall-objettivi ta' interess komuni, skrutinju ikbar fuq l-effett ta' inċentiv, fuq il-limitazzjoni tal-għajnuna għall-inqas meħtieġ, u fuq l-evitar tal-effetti negattivi potenzjali tal-għajnuna fuq il-kompetizzjoni u l-kummerċ. Dawn il-prinċipji ġew ukoll implimentati mill-Awtorità. Il-kundizzjonijiet ta' kompatibbiltà stabbiliti f'dawn il-Linji Gwida huma bbażati fuq dawn il-prinċipji komuni ta' valutazzjoni.

1. Kamp ta' applikazzjoni u definizzjonijiet

1.1. Kamp ta' applikazzjoni

(9) Dawn il-Linji Gwida japplikaw għal għajnuna mill-Istat mogħtija għall-ħarsien tal-ambjent jew l-objettivi tal-enerġija fis-setturi kollha rregolati mill-Ftehim ŻEE sa fejn il-miżuri huma koperti mit-Taqsima 1.2. Għalhekk huma japplikaw ukoll għal dawk is-setturi li huma soġġetti għal regoli speċifiċi taż-ŻEE dwar l-għajnuna mill-Istat (eż. it-trasport (11) u l-faħam) sakemm tali regoli speċifiċi ma jipprovdux mod ieħor.

(10) Dawn il-Linji Gwida ma japplikawx għal: (a) disinn u manifattura ta' prodotti li jħarsu l-ambjent, magni jew mezzi ta' trasport bl-għan li jitħaddmu b'inqas riżorsi naturali u l-azzjoni meħuda fl-impjanti jew unitajiet oħra ta' produzzjoni bl-għan li jittejbu s-sikurezza jew l-iġjene (12); (b) il-finanzjament ta' miżuri ta' ħarsien ambjentali li jirrigwardaw l-infrastruttura tat-trasport bl-ajru, it-toroq, il-linji tal-ferrovija, il-kanali tal-ilma interni u t-trasport marittimu; (c) kostijiet mhux rekuperabbli kif definiti fil-Linji Gwida dwar il-metodoloġija għall-analiżi tal-għajnuna mill-Istat marbuta ma' kostijiet mhux rekuperabbli (13); (d) L-għajnuna mill-Istat għar-riċerka, l-iżvilupp u l-innovazzjoni (14) li hi soġġetta għar-regoli stabbiliti fil-Linji Gwida għall-għajnuna mill-Istat għar-riċerka u l-iżvilupp u l-innovazzjoni (15); (e) Għajnuna mill-Istat għal miżuri ta' bijodiversità (16).

(11) Għajnuna ambjentali u għall-enerġija tista' ma tingħatax lil ditti f'diffikultajiet, hekk kif definit għall-iskopijiet ta' dawn il-Linji Gwida mil-Linji Gwida dwar l-għajnuna mill-Istat applikabbli għas-salvataġġ u r-ristrutturar ta' ditti f'diffikultà (17) kif emendati jew sostitwiti.

(12) Meta tivvaluta l-għajnuna favur impriża li hija soġġetta għal ordni ta' rkupru pendenti b'segwitu għal deċiżjoni preċedenti tal-Awtorità li tiddikjara għajnuna illegali u inkompatibbli mat-tħaddim tal-Ftehim ŻEE, l-Awtorità tieħu inkunsiderazzjoni l-ammont tal-għajnuna li jkun għad irid jiġi rkuprat (18).

1.2. Miżuri ta' għajnuna koperti mil-Linji Gwida

(13) L-Awtorità identifikat għadd ta' miżuri ambjentali u tal-enerġija li għalihom l-għajnuna mill-Istat taħt ċerti kundizzjonijiet tista' tkun kompatibbli mat-tħaddim tal-Ftehim ŻEE skont l-Artikolu 61(3)(c) tal-Ftehim ŻEE: (a) għajnuna għal dawk li jmorru lil hinn mill-istandards tal-Unjoni jew li jżidu l-livell ta' ħarsien ambjentali fin-nuqqas ta' standards tal-Unjoni (inkluża għajnuna għall-akkwist ta' vetturi tat-trasport ġodda); (b) għajnuna għal adattament bikri għall-istandards tal-Unjoni futuri; (c) għajnuna għal studji ambjentali; (d) għajnuna għar-rijabilitazzjoni ta' siti kontaminati; (e) għajnuna għal enerġija minn sorsi rinnovabbli; (f) għajnuna għal miżuri ta' effiċjenza fl-użu tal-enerġija, inkluża l-koġenerazzjoni u tisħin u tkessiħ distrettwali; (g) għajnuna għal effiċjenza tar-riżorsi u b'mod partikolari għajnuna għall-immaniġġjar tal-iskart; (h) għajnuna għall-ġbir, it-trasport u l-ħżin tas-CO2 inklużi elementi individwali tal-katina tal-qbid u l-ħżin tal-karbonju (CCS); (i) għajnuna f'forma ta' tnaqqis jew eżenzjonijiet mit-taxxi ambjentali; (j) għajnuna fil-forma ta' tnaqqis fl-appoġġ finanzjarju għall-elettriku minn sorsi rinnovabbli; (k) għajnuna għal infrastruttura tal-enerġija; (l) għajnuna għal miżuri tal-adegwatezza tal-tal-provvista ġenerata; (m) għajnuna fil-forma ta' permessi negozjabbli; (n) għajnuna għar-rilokazzjoni ta' impriżi.

1.3. Definizzjonijiet

(14) Għall-finijiet ta' dawn il-Linji Gwida, japplikaw id-definizzjonijiet li ġejjin: (1) “protezzjoni ambjentali” tfisser kwalunkwe azzjoni mfassla biex tirrimedja jew biex tipprevjeni li ssir ħsara fuq l-ambjent fiżiku jew fuq ir-riżorsi naturali bl-attivitajiet proprji tal-benefiċjarju, biex tnaqqas ir-riskju ta' tali ħsara jew biex twassal għal użu aktar effiċjenti tar-riżorsi naturali, inklużi l-miżuri li jiffrankaw l-enerġija u l-użu ta' sorsi tal-enerġija rinnovabbli; (2) “effiċjenza enerġetika” tfisser ammont ta' enerġija ffrankata ddeterminat billi jitkejjel u/jew jiġi stmat il-konsum qabel u wara l-implimentazzjoni ta' miżura ta' titjib fl-effiċjenza fl-enerġija, filwaqt li tiġi żgurata n-normalizzazzjoni tal-kundizzjonijiet esterni li jaffettwaw il-konsum tal-enerġija; (3) “Standard tal-Unjoni” tfisser (a) standard tal-Unjoni obbligatorju li jistabbilixxi l-livelli li għandhom jintlaħqu minn intrapriżi individwali f'termini ambjentali (19), jew (b) l-obbligu skont id-Direttiva 2010/75/UE tal-Parlament Ewropew u tal-Kunsill (20) sabiex jintużaw l-aqwa tekniki disponibbli (“BAT”) u jiġi żgurat li l-livelli tal-emissjonijiet ta' sustanzi li jniġġsu mhumiex ogħla milli kienu jkunu meta tiġi applikata l-BAT; Għall-każijiet fejn il-livelli ta' emissjonijiet assoċjati mal-BAT ġew definiti f'atti ta' implimentazzjoni adottati skont id-Direttiva 2010/75/UE, dawk il-livelli se jkunu applikabbli għall-għan ta' dawn il-Linji Gwida; meta dawn il-livelli huma espressi bħala medda, għandu jkun applikabbli l-limitu fejn il-BAT jintlaħqu l-ewwel. (4) “eko-innovazzjoni” tfisser il-forom kollha ta' attivitajiet ta' innovazzjoni li jirriżultaw fi jew li huma intiżi għal titjib tal-ħarsien ambjentali b'mod sinifikanti, inklużi proċessi ġodda ta' produzzjoni, prodotti jew servizzi ġodda, u metodi ġodda ta' ġestjoni u negozju, li l-użu jew l-implimentazzjoni tagħhom x'aktarx jimpedixxu jew inaqqsu b'mod sostanzjali r-riskji għall-ambjent, it-tniġġis u impatti negattivi oħra tal-użu ta' riżorsi, tul iċ-ċiklu ta' ħajja tal-attivitajiet relatati. Għall-finijiet ta' din id-definizzjoni, dawn li ġejjin mhumiex meqjusin bħala innovazzjonijiet: (i) tibdil jew titjib żgħir; (ii) żieda fil-produzzjoni jew ħiliet ta' servizzi permezz ta' żieda ta' sistemi loġistiċi jew ta' produzzjoni li huma simili ħafna għal dawk li diġà qed jintużaw; (iii) tibdil fil-prattiki ta' negozju, organizzazzjoni fuq il-post tax-xogħol jew relazzjonijiet esterni li huma bbażati fuq metodi ta' organizzazzjoni li diġà qegħdin jintużaw fl-impriża; (iv) tibdil fl-istrateġija ta' ġestjoni; (v) amalgamazzjonijiet u akkwisti; (vi) waqfa mill-użu ta' proċess; (vii) sempliċi sostituzzjoni jew estensjoni tal-kapital; (viii) tibdil li jirriżulta purament minn tibdil fil-prezzijiet tal-fatturi ta' produzzjoni, l-adattament ta' prodott għall-klijentela, it-tibdil regolari staġjonali u tibdil ċikliku ieħor; (ix) il-kummerċjalizzazzjoni ta' prodotti ġodda jew imtejba ħafna; (5) “sorsi ta' enerġija rinnovabbli” tfisser is-sorsi ta' enerġija rinnovabbli mhux fossili li ġejjin: l-enerġija mir-riħ, mix-xemx, l-enerġija aereotermali, ġeotermali, idrotermali u enerġija mill-moviment tal-oċeani, mill-stallazzjonijiet idroelettriċi, enerġija mnissla mill-bijomassi, mill-gassijiet tal-miżbliet, mill-gassijiet jew il-bijogassijiet tal-impjanti tat-trattament tad-dranaġġ; (6) “bijomassa” tfisser il-frazzjoni bijodegradabbli tal-prodotti, l-iskart u r-residwi agrikoli (inklużi s-sustanzi veġetali u tal-annimali), mill-forestrija u minn industriji oħrajn relatati, inkluż mis-sajd u l-akkwakultura, kif ukoll il-frazzjoni bijodegradabbli tal-iskart industrijali u dak muniċipali; (7) “bijofjuwils” tfisser fjuwil likwidu jew ġassuż għat-trasport prodott mill-bijomassa; (8) “bijolikwidi” tfisser fjuwil likwidu għal għanijiet ta' enerġija minbarra għat-trasport, inklużi l-elettriku u t-tisħin u t-tkessiħ, prodott mill-bijomassa; (9) “bijofjuwils sostenibbli” tfisser bijofjuwil li jissodisfa l-kriterji ta' sostenibbiltà stabbiliti fl-Artikolu 17 tad-Direttiva (KE) 2009/28/KE dwar il-promozzjoni tal-użu tal-enerġija minn sorsi rinnovabbli u kull emenda tagħha (21); (10) “mekkaniżmu ta' kooperazzjoni” tfisser mekkaniżmu li jissodisfa l-kundizzjonijiet tal-Artikolu 6, 7 jew 8 tad-Direttiva (KE) 2009/28/KE; (11) “enerġija minn sorsi ta' enerġija rinnovabbli” tfisser l-enerġija prodotta minn impjanti li jużaw biss sorsi ta' enerġija rinnovabbli, kif ukoll il-proporzjon f'termini ta' valur kalorifiku tal-enerġija, prodott minn sorsi ta' enerġija rinnovabbli f'impjanti ibridi li jużaw ukoll sorsi ta' enerġija konvenzjonali u tinkludi l-elettriku rinnovabbli użat fil-mili tas-sistemi ta' ħżin, iżda teskludi l-elettriku prodott bħala riżultat ta' sistemi ta' ħżin; (12) “koġenerazzjoni” jew produzzjoni ta' elettriku u sħana fl-istess ħin (CHP) tfisser il-ġenerazzjoni simultanja fi proċess wieħed ta' enerġija termali u elettrika u/jew mekkanika; (13) “koġenerazzjoni b'effiċjenza għolja” tfisser koġenerazzjoni li tissodisfa d-definizzjoni ta' koġenerazzjoni b'effiċjenza għolja kif stipulat fl-Artikolu 2(34) tad-Direttiva 2012/27/UE tal-Parlament Ewropew u tal-Kunsill (22); (14) “tisħin u tkessiħ distrettwali effiċjenti fl-użu tal-enerġija” tfisser tisħin u tkessiħ distrettwali li jissodisfa d-definizzjoni ta' sistemi effiċjenti ta' tisħin u tkessiħ distrettwali kif stabbilit fl-Artikolu 2(41) u (42) tad-Direttiva 2012/27/UE. Id-definizzjoni tinkludi l-impjanti ta' produzzjoni tat-tisħin/tkessiħ u n-netwerk (inklużi faċilitajiet relatati) meħtieġa biex jiddistribwixxu sħana/tkessiħ minn unitajiet ta' produzzjoni fil-bini tal-konsumatur; (15) “taxxa ambjentali” tfisser taxxa li l-bażi taxxabbli speċifika għaliha jkollha effett negattiv ċar fuq l-ambjent jew li tfittex li tintaxxa ċerti attivitajiet, prodotti jew servizzi biex il-kostijiet ambjentali jkunu jistgħu jiġu inklużi fil-prezz tagħhom u/jew biex il-produtturi u l-konsumaturi jkunu orjentati lejn attivitajiet li jirrispettaw aħjar l-ambjent; (16) “livell ta' taxxa minimu tal-Unjoni” tfisser il-livell minimu ta' tassazzjoni pprovdut fil-leġiżlazzjoni tal-Unjoni; għall-prodotti tal-enerġija u l-elettriku hija tfisser il-livell minimu ta' tassazzjoni stabbilit fl-Anness I tad-Direttiva 2003/96/KE; (17) “intrapriża żgħira u medja” (“SME”), tfisser intrapriża li tissodisfa l-kundizzjonijiet stipulati fir-rakkomandazzjoni tal-Kummissjoni tas-6 ta' Mejju 2003 dwar id-definizzjoni tal-mikrointapriżi u tal-intrapriżi żgħar u medji (23); (18) “intrapriża kbira”, kif ukoll “impriża kbira” tfisser intrapriżi li ma jaqgħux taħt id-definizzjoni ta' SME; (19) “għajnuna individwali” tfisser għajnuna mogħtija fuq il-bażi ta' skema jew inkella fuq bażi ad hoc; (20) “intensità tal-għajnuna” tfisser l-ammont tal-għajnuna gross espress bħala perċentwal tal-kostijiet eliġibbli; iċ-ċifri kollha użati għandhom jiġu rreġistrati qabel kull tnaqqis ta' taxxa jew ta' xi tariffa oħra, fejn l-għajnuna tingħata f'forma oħra barra minn għotja, l-ammont ta' għajnuna għandu jkun l-ekwivalenti tal-għotja tal-għajnuna, għajnuna li titħallas f'diversi pagamenti għandha tiġi kkalkulata fil-valur tagħha fi żmien l-għotja; ir-rata ta' imgħax li għandha tiġi applikata għal skopijiet ta' skont u għall-kalkolu tal-ammont ta' għajnuna f'self b'rata ta' imgħax baxxa trid tkun ir-rata ta' referenza applikata fi żmien tal-għotja; l-intensità tal-għajnuna hija kkalkulata għal kull benefiċjarju; (21) “benefiċċju operattiv” tfisser, għall-fini tal-ikkalkolar tal-kostijiet eliġibbli, b'mod partikolari l-iffrankar tal-ispejjeż jew il-produzzjoni anċillari addizzjonali direttament marbuta mal-investiment addizzjonali għall-ħarsien ambjentali u, fejn applikabbli, il-benefiċċji li jiżdiedu minn miżuri oħra ta' sostenn kemm jekk ikunu għajnuna mill-Istat kif ukoll jekk le, inkluża għajnuna operatorja li tingħata għall-istess kostijiet eliġibbli, tariffi garantiti jew miżuri oħra ta' sostenn; (22) “kostijiet operattivi” tfisser, għall-finijiet tal-ikkalkular tal-kostijiet eliġibbli, b'mod partikolari il-kostijiet addizzjonali ta' produzzjoni bħall-kostijiet tal-manutenzjoni li jirriżultaw mill-investiment żejjed għall-ħarsien tal-ambjent; (23) “assi tanġibbli” tfisser, għall-finijiet tal-ikkalkular tal-kostijiet eliġibbli, investimenti f'artijiet li huma strettament meħtieġa biex jintlaħqu l-objettivi ambjentali, investimenti fil-bini, fl-impjanti u fit-tagħmir maħsuba sabiex inaqqsu jew jeliminaw it-tniġġis u l-inkonvenjenzi, u investimenti biex jiġu adottati metodi ta' produzzjoni bl-għan li jitħares l-ambjent; (24) “assi intanġibbli” tfisser, għall-finijiet tal-ikkalkular tal-kostijiet eliġibbli, infiq fuq it-trasferiment tat-teknoloġija permezz tal-akkwist ta' liċenzji ta' sfruttament jew ta' kompetenzi tekniċi kemm jekk soġġetti għal privattiva u kif ukoll jekk mhumiex, fejn tali infiq jilħaq il-kundizzjonijiet li ġejjin: (a) għandu jkun meqjus bħala assi deprezzabbli, (b) għandu jinxtara fuq termini tas-suq, minn impriża illi fiha l-akkwirent ma jkollu l-ebda poter ta' kontroll dirett jew indirett; (c) irid jiġi inkluż fl-assi tal-impriża, u jibqa' fl-istabbiliment tal-benefiċjarju tal-għajnuna u jintuża hemmhekk għal perjodu ta' mill-inqas ħames snin; din il-kundizzjoni ma tapplikax jekk dan l-assi intanġibbli jkun teknikament skadut; jekk jinbiegħ matul dawn il-ħames snin, id-dħul mill-bejgħ irid jitnaqqas mill-kostijiet eliġibbli u l-ammont sħiħ tal-għajnuna jew parti minnu jridu, fejn hu xieraq, jitħallsu lura; (25) “internalizzazzjoni tal-kostijiet” tfisser il-prinċipju li l-kostijiet kollha assoċjati mal-ħarsien tal-ambjent għandhom ikunu inklużi fil-kostijiet tal-produzzjoni tal-impriżi li jwettqu t-tniġġis; (26) “inkwinatur” tfisser xi ħadd li direttament jew indirettament jagħmel ħsara lill-ambjent jew li joħloq kundizzjonijiet li jwasslu għal din il-ħsara (24); (27) “tniġġis” tfisser ħsara kkawżata minn min iniġġes billi b'mod dirett jew indirett jagħmel ħsara lill-ambjent, jew billi joħloq kundizzjonijiet li jwasslu għal din il-ħsara, lill-ambjent fiżiku ta' madwarna jew lir-riżorsi naturali; (28) “il-prinċipju li min iniġġes iħallas” jew “PPP” tfisser li l-kostijiet ta' miżuri sabiex ikun indirizzat it-tniġġis irid ibatihom min iniġġes. (29) “sit ikkontaminat” tfisser sit fejn ikun hemm preżenza kkonfermata, ikkawżata mill-bniedem, ta' sustanzi perikolużi ta' livell tali li dawn is-sustanzi jirrappreżentaw riskju sinifikanti għas-saħħa tal-bniedem jew għall-ambjent meta jitqies l-użu attwali u l-użu ġejjieni approvat tal-art ikkonċernata; (30) “għajnuna ad hoc” tfisser għajnuna mhux mogħtija fuq il-bażi ta' skema ta' għajnuna; (31) “infrastruttura tal-enerġija” tfisser kull tagħmir fiżiku jew faċilità li jinsab allokat fiż-ŻEE jew li jgħaqqad iż-ŻEE ma' pajjiż terz wieħed jew aktar u li jaqa' taħt il-kategoriji li ġejjin: (a) dwar l-elettriku: (i) infrastruttura għat-trażmissjoni, kif definita fl-Artikolu 2(3) tad-Direttiva 2009/72/KE (25); (ii) infrastruttura għad-distribuzzjoni, kif definita fl-Artikolu 2(5) mid-Direttiva 2009/72/KE; (iii) il-ħżin tal-elettriku, definit bħala faċilitajiet li jintużaw għall-ħżin tal-elettriku fuq bażi temporanja jew permanenti f'infrastruttura jew siti ġeoloġiċi taħt l-art jew fuq l-art, sakemm dawn ikunu konnessi direttament ma' fili għat-trasmissjoni b'vultaġġ għoli ddisinjati għal vultaġġ ta' 110 kV jew iżjed; (iv) kwalunkwe tagħmir jew installazzjoni essenzjali għas-sistemi definiti fil-punti minn (i) sa (iii) biex joperaw b'sikurezza, sigurtà u effiċjenza, inklużi s-sistemi ta' protezzjoni, monitoraġġ u kontroll fil-livelli kollha tal-vultaġġ u fis-substazzjonijiet kollha; kif ukoll (v) grilji intelliġenti, definiti bħal kwalunkwe tagħmir, linja jew kejbil jew installazzjoni, kemm fil-livell tat-trasmissjoni u kif ukoll tad-distribuzzjoni b'vultaġġ baxx u medju, li jimmira lejn komunikazzjoni diġitali bidirezzjonali, f'ħin reali jew viċin il-ħin reali, monitoraġġ u ġestjoni interattivi u intelliġenti tal-ġenerazzjoni, it-trasmissjoni, id-distribuzzjoni u l-konsum tal-elettriku fi ħdan netwerk tal-elettriku bl-għan li jiġi żviluppat netwerk li b'mod effiċjenti jintegra l-imġiba u l-azzjonijiet tal-utenti kollha konnessi miegħu — ġeneraturi, konsumaturi u dawk li jagħmlu t-tnejn — sabiex tiġi żgurata sistema tal-elettriku ekonomikament effiċjenti, sostenibbli, b'telf baxx u b'livelli għoljin ta' kwalità, sigurtà tal-provvista u sikurezza; (b) dwar il-gass: (i) linji ta' pajpijiet tat-trażmissjoni u tad-distribuzzjoni għat-trasport tal-gass naturali u l-bijogass li jiffurmaw parti minn netwerk li jeskludi linji ta' pajpijiet bi pressjoni għolja li jintużaw għal distribuzzjoni upstream ta' gass naturali; (ii) faċilitajiet ta' ħżin taħt l-art li huma konnessi ma' pajpijiet tal-gass bi pressjoni għolja imsemmija fil-punt (i); (iii) faċilitajiet ta' riċeviment, ħżin u rigassifikazzjoni jew dekompressjoni għal gass naturali likwifikat (“LNG”) jew gass naturali kkompressat (“CNG”); kif ukoll (iv) kwalunkwe tagħmir jew installazzjoni essenzjali biex is-sistema topera b'sikurezza, b'sigurtà u b'effiċjenza jew biex tippermetti kapaċità bidirezzjonali, inklużi l-istazzjonijiet ta' kompressjoni. (c) dwar iż-żejt: (i) il-pipelines użati għat-trasport ta' żejt mhux maħdum; (ii) l-istazzjonijiet tal-ippumpjar u l-faċilitajiet ta' ħżin meħtieġa għall-operazzjoni tal-pipelines għaż-żejt mhux maħdum; kif ukoll (iii) kwalunkwe tagħmir jew installazzjoni essenzjali biex is-sistema inkwistjoni topera b'mod adattat, b'sigurtà u b'effiċjenza, inklużi s-sistemi ta' protezzjoni, monitoraġġ u kontroll u l-apparat ta' inverżjoni tal-fluss; (d) rigward is-CO2: netwerks tal-linji ta' pajpijiet, inklużi stazzjonijiet ta' booster, għat-trasport tas-siti tal-ħżin tas-CO2, bl-għan li s-CO2 jiġi injettat f'formazzjonijiet ġeoloġiċi adattati taħt l-art għall-ħażna permanenti; (32) “diskrepanza ta' likwidità” tfisser id-differenza bejn il-flussi ta' flus pożittivi u negattivi matul il-ħajja tal-investiment, imnaqqsa għall-valur attwali tagħhom (normalment billi jintuża l-kost tal-kapital). (33) “Ġbir u Ħżin tal-Karbonju” jew “CCS” tfisser sett ta' teknoloġiji li jaqbdu d-dijossidu tal-karbonju (CO2) li joħroġ minn impjanti industrijali bbażati fuq il-karburanti fossili jew bijomassa, inklużi l-impjanti tal-enerġija, jittrasportawh lejn post ta' ħżin adattat u jinjettaw is-CO2 f'formazzjonijiet ġeoloġiċi taħt l-art adattati għall-finijiet ta' ħżin permanenti tas-CO2; (34) “adegwatezza tal-tal-provvista ġenerata” tfisser livell ta' kapaċità iġġenerata li hija meqjusa bħala adegwata biex takkomoda l-livelli tad-domanda fil-Parti Kontraenti f'kull perjodu partikolari, fuq il-bażi tal-użu ta' indikatur statistiku konvenzjonali użat minn organizzazzjonijiet rikonoxxuti bħala li jwettqu rwol essenzjali fil-ħolqien ta' suq uniku fil-qasam tal-elettriku, bħal pereżempju l-ENTSO-E; (35) “ġeneratur” tfisser impriża li tipproduċi l-enerġija elettrika għal skopijiet kummerċjali; (36) “miżura għall-adegwatezza tal-tal-provvista ġenerata” tfisser mekkaniżmu bl-għan li jiżgura li jintlaħqu ċerti livelli ta' adegwatezza tal-tal-provvista ġenerata fil-livell nazzjonali; (37) “responsabbiltà ta' bbilanċjar” tfisser responsabbiltà għal devjazzjonijiet bejn il-ġenerazzjoni, il-konsum u t-tranżazzjonijiet kummerċjali fi ħdan BRP f'perjodu partikolari ta' saldu tal-iżbilanċ; (38) “responsabbiltajiet standard ta' bbilanċjar” tfisser responsabbiltajiet ta' bbilanċjar mhux diskriminatorji bejn it-teknoloġiji li ma jeżentaw l-ebda ġeneratur mir-responsabbiltajiet tagħhom; (39) “parti responsabbli mill-bilanċ (BRP)” tfisser parteċipant fis-suq jew ir-rappreżentant magħżul minnu responsabbli mill-iżbilanċi tiegħu; (40) “żbilanċi” tfisser devjazzjonijiet bejn il-ġenerazzjoni, il-konsum u t-tranżazzjonijiet kummerċjali fi ħdan BRP f'partikolari ta' saldu. (41) “saldu ta' Żbilanċ” tfisser mekkaniżmu ta' soluzzjoni finanzjarja bl-għan li jiġu rkuprati l-kostijiet ta' bilanċjar applikabbli għall-iżbilanċi tal-BRPs. (42) “Perjodu ta' Saldu ta' Żbilanċ” tfisser unitajiet tal-ħin użati biex jinħadmu l-iżbilanċi tal-BRPs. (43) “proċess kompetittiv ta' offerti” tfisser proċess ta' irkant mhux diskriminatorju li jipprovdi għall-parteċipazzjoni ta' għadd suffiċjenti ta' impriżi u fejn l-għajnuna tingħata fuq il-bażi jew tal-offerta inizjali ppreżentata mill-offerent jew tal-prezz tal-ikklerjar. Barra minn hekk, il-baġit jew il-volum relatat mal-proċess ta' offerti huwa restrittiv tant li jwassal għal sitwazzjoni fejn mhux l-offerenti kollha jistgħu jirċievu l-għajnuna; (44) “bidu tax-xogħlijiet” tfisser jew il-bidu ta' xogħlijiet ta' kostruzzjoni fuq l-investiment, jew l-ewwel impenn sod biex ikun ordnat tagħmir jew impenn ieħor li jagħmel l-investiment irriversibbli, ikun liema jkun l-ewwel wieħed f'termini ta' żmien. Ix-xiri tal-art u x-xogħlijiet preparatorji, bħall-kisba ta' permessi u t-twettiq ta' studji preliminari dwar il-fattibbiltà, mhumiex meqjusa bħala bidu tax-xogħlijiet. Għall-akkwiżizzjonijiet, “bidu tax-xogħlijiet” tfisser il-mument li fih jiġu akkwistati assi marbuta direttament mal-istabbiliment akkwistat; (45) “proġett ta' dimostrazzjoni” tfisser proġett li juri teknoloġija bħala l-ewwel waħda tax-xorta tagħha fiż-ŻEE u li tirrappreżenta ammont sinifikanti ta' innovazzjoni li jmur lil hinn sew mill-istat l-aktar avvanzat; (46) “żoni megħjuna” tfisser żoni speċifikati f'mappa tal-għajnuna reġjonali approvata għall-perjodu tal-1 ta' Lulju 2014 sal-31 ta' Diċembru 2020 skont l-Artikoli 61(3)(a) u (c) tal-Ftehim ŻEE; (47) “mappa dwar l-għajnuna reġjonali” tfisser il-lista taż-żoni magħżula minn Parti Kontraenti f'konformità mal-kundizzjonijiet stipulati f'dawn il-Linji Gwida dwar l-għajnuna reġjonali mill-Istat għall-2014-2020 (26).

2. Għajnuna notifikabbli ambjentali u tal-enerġija

(15) Għajnuna individwali mogħtija fuq il-bażi ta' skema ta' għajnuna tibqa' soġġetta għall-obbligu tan-notifika skont l-Artikolu 62(3) tal-Ftehim ŻEE, jekk l-għajnuna tkun taqbeż il-limiti ta' notifika li ġejjin (27) u ma tingħatax fuq il-bażi ta' proċess kompetittiv ta' offerti: (a) għajnuna ta' investiment: fejn l-ammont tal-għajnuna jaqbeż l-EUR 15-il miljun għal impriża waħda; (b) għajnuna operatorja għall-produzzjoni ta' enerġija elettrika rinnovabbli u/jew għall-produzzjoni kkombinata ta' sħana rinnovabbli: fejn l-għajnuna tingħata għal stallazzjonijiet ta' elettriku rinnovabbli f'siti fejn il-kapaċità riżultanti tal-ġenerazzjoni ta' enerġija elettrika rinnovabbli għal kull sit taqbeż il-250 megawatts (“MW”); (c) għajnuna operatorja għall-produzzjoni tal-bijofjuwil: fejn l-għajnuna tingħata lil installazzjoni għall-produzzjoni ta' bijofjuwil f'siti fejn il-produzzjoni riżultanti taqbeż il-150 000 tunnellata (“t”) kull sena; (d) għajnuna operatorja għall-koġenerazzjoni: fejn tingħata l-għajnuna għal installazzjoni ta' koġenerazzjoni b'kapaċità ta' koġenerazzjoni elettrika riżultanti li taqbeż it-300 MW; l-għajnuna għall-produzzjoni tas-sħana mill-koġenerazzjoni se tkun ivvalutata fil-kuntest tan-notifika fuq il-bażi tal-kapaċità tal-elettriku; (e) għajnuna għal infrastruttura tal-enerġija: fejn l-ammont tal-għajnuna jaqbez il-EUR 50 miljun għal impriża waħda, għal kull proġett ta' investiment; (f) għajnuna għall-Qbid u l-Ħżin tal-Karbonju: fejn l-ammont tal-għajnuna jaqbeż il-EUR 50 miljun għal kull proġett ta' investiment; (g) għajnuna fil-forma ta' miżura ta' adegwatezza ta' tal-provvista ġenerata: fejn l-ammont tal-għajnuna jaqbeż il-EUR 15 miljun għal kull proġett għal kull impriża.

(16) Eżenzjonijiet mit-taxxa, tnaqqis minn taxxi ambjentali u eżenzjonijiet mill-finanzjament ta' enerġija minn sorsi rinnovabbli li jaqgħu taħt it-Taqsima 3.7 ma jkunux soġġetti għall-kundizzjonijiet għal għajnuna notifikata individwalment. Madankollu, għajnuna mogħtija fil-forma ta' għajnuna fiskali mhux koperta mit-Taqsima 3.7 ta' dawn il-Linji Gwida għandha tkun soġġetta għal valutazzjoni individwali jekk jinqabżu l-limiti f'dik it-Taqsima. Dan japplika wkoll irrispettivament jekk il-benefiċjarju individwali jibbenefikax fl-istess ħin minn eżenzjoni jew tnaqqis fiskali li jaqgħu taħt it-Taqsima 3.7.

(17) Dawn il-Linji Gwida jipprovdu l-kriterji ta' kompatibbiltà għal skemi ta' għajnuna u għajnuna individwali għall-protezzjoni ambjentali u objettivi tal-enerġija li huma soġġetti għall-obbligu tan-notifika skont l-Artikolu 62(3) tal-Ftehim ŻEE.

3. L-evalwazzjoni tal-kompatibbiltà skont l-Artikolu 61(3)c tal-Ftehim ŻEE

(18) L-għajnuna mill-Istat għall-objettivi ta' ħarsien ambjentali u l-enerġija se tkun meqjusa kompatibbli mal-funzjonament tal-Ftehim ŻEE skont it-tifsira tal-Artikolu 61(3)(c) tal-Ftehim ŻEE, jekk fuq il-bażi tal-prinċipji ta' valutazzjoni komuni stabbiliti f'dan il-Kapitolu, twassal għal kontribut miżjud għall-objettivi taż-ŻEE fil-qasam tal-ambjent jew l-enerġija mingħajr ma taffettwa ħażin il-kundizzjonijiet tal-kummerċ sal-punt li jkunu kuntrarji għall-interess komuni. Se jiġu kkunsidrati l-iżvantaġġi speċifiċi tal-inħawi megħjuna.

(19) Dan il-Kapitolu jiċċara kif l-Awtorità se tapplika l-prinċipji komuni ta' valutazzjoni stabbiliti fit-Taqsima 3.1 meta tivvaluta miżuri ta' għajnuna li jaqgħu fil-kamp ta' applikazzjoni ta' dawn il-Linji Gwida u, fejn applikabbli, jistipula kundizzjonijiet speċifiċi għall-għajnuna individwali (jew mogħtija abbażi ta' skema jew ad hoc).

(20) It-Taqsima 3.2 tistipula l-kundizzjonijiet ġenerali ta' kompatibbiltà applikabbli għall-miżuri kollha ta' għajnuna li jaqgħu fil-kamp ta' applikazzjoni ta' dawn il-Linji Gwida, sakemm it-taqsimiet aktar speċifiċi tal-Kapitolu 3 ma jispeċifikawx jew ma jemendawx dawn il-kundizzjonijiet ġenerali ta' kompatibbiltà. Skont dan, it-Taqsima 3.2 tapplika b'mod partikolari għall-miżuri li ġejjin li mhumiex parti mit-taqsimiet aktar speċifiċi tal-Kapitolu 3: (a) għajnuna għall-istudji ambjentali; (b) għajnuna għar-rijabilitazzjoni ta' siti kontaminati; (c) għajnuna għall-impriżi li jmorru lil hinn mill-istandards tal-Unjoni jew li jżidu l-ħarsien ambjentali fin-nuqqas ta' standards tal-Unjoni; (d) għajnuna għal adattament bikri tal-istandards futuri tal-Unjoni.

3.1. Prinċipji Komuni tal-Valutazzjoni

(21) Biex tevalwa jekk miżura ta' għajnuna nnotifikata tistax titqies bħala kompatibbli mal-funzjonament tal-Ftehim ŻEE, l-Awtorità ġeneralment tanalizza jekk it-tfassil tal-miżura ta' għajnuna jiżgurax li l-impatt pożittiv tal-għajnuna għall-kisba ta' objettiv ta' interess komuni jkunx jeċċedi l-effetti negattivi potenzjali tagħha fuq il-kummerċ u l-kompetizzjoni.

(22) Il-Komunikazzjoni dwar il-modernizzazzjoni tal-għajnuna mill-Istat tat-8 ta' Mejju 2012 (28) talbet li jiġu identifikati u definiti l-prinċipji komuni applikabbli għall-valutazzjoni tal-kompatibbiltà tal-miżuri ta' għajnuna kollha mwettqa mill-Kummissjoni. L-Awtorità ssegwi wkoll dan l-approċċ. Għal dan l-iskop, l-Awtorità se tikkunsidra li miżura ta' għajnuna mill-Istat tkun kompatibbli mal-funzjonament tal-Ftehim ŻEE biss jekk jiġu ssodisfati kull waħda mill-kriterji li ġejjin: (a) il-kontribut għal objettiv definit sewwa ta' interess komuni: miżura ta' għajnuna mill-Istat għandha objettiv ta' interess komuni f'konformità mal-Artikolu 61(3) tal-Ftehim ŻEE (it-Taqsima 3.2.1); (b) il-ħtieġa għal intervent mill-Istat: il-miżura ta' għajnuna mill-Istat ikollha fil-mira sitwazzjoni fejn l-għajnuna tista' ġġib magħha titjib materjali li s-suq waħdu ma jkunx kapaċi jġib, pereżempju billi tirrimedja falliment tas-suq definit kif imiss (it-Taqsima 3.2.2); (c) kemm ikun xieraq l-ammont tal-għajnuna: il-miżura ta' għajnuna proposta hija strument ta' politika adegwat biex jiġi indirizzat l-objettiv ta' interess komuni (it-Taqsima 3.2.3); (d) effett ta' inċentiv: l-għajnuna tibdel l-imġiba tal-impriża(i) kkonċernata/i b'tali mod li din/dawn jidħlu għal attività addizzjonali li kieku mingħajr l-għajnuna ma jwettquhiex jew jwettquha b'mod ristrett jew differenti (it-Taqsima 3.2.4); (e) il-proporzjonalità tal-għajnuna (l-għajnuna miżmuma għall-minimu meħtieġ): l-għajnuna hi limitata għall-minimu meħtieġ biex jiġi inċentivat l-investiment jew l-attività addizzjonali fiż-żona kkonċernata (it-Taqsima 3.2.5); (f) evitar ta' effetti negattivi bla bżonn fuq il-kompetizzjoni u l-kummerċ bejn il-Partijiet Kontraenti: l-effetti negattivi tal-għajnuna jridu jkunu limitati suffiċjentement biex il-bilanċ kumplessiv tal-miżura jkun pożittiv (it-Taqsima 3.2.6); (g) it-trasparenza tal-għajnuna: il-Partijiet Kontraenti, l-Awtorità, l-operaturi ekonomiċi u l-pubbliku jrid ikollhom aċċess faċli għall-atti rilevanti u għall-informazzjoni pertinenti kollha dwar l-għajnuna mogħtija (it-Taqsima 3.2.7).

(23) Ċerti kategoriji ta' skemi jistgħu jiġu sottomessi ulterjorment għal rekwiżit ta' evalwazzjoni ex post kif deskritt fil-Kapitolu 4. F'każijiet bħal dawn, l-Awtorità tista' tillimita t-tul ta' żmien ta' dawn l-iskemi (normalment għal erba' snin jew inqas) bil-possibbiltà li tinnotifika mill-ġdid l-estensjoni ulterjuri tagħhom.

(24) Barra minn hekk, jekk miżura ta' għajnuna mill-Istat jew il-kundizzjonijiet marbutin magħha, inkluż il-metodu ta' ffinanzjar tagħha meta jkun jifforma parti integrali minnha, ikunu jinvolvu ksur mhux separabbli tal-liġi taż-ŻEE, l-għajnuna ma tistax tiġi ddikjarata kompatibbli mal-funzjonament tal-Ftehim taż-ŻEE. (29) Per eżempju, fil-qasam tal-enerġija, kwalunkwe imposta li għandha l-għan li tiffinanzja miżura tal-għajnuna mill-Istat trid tikkonforma b'mod partikolari mal-Artikoli 10 u 14 tal-Ftehim ŻEE (30).

3.2. Dispożizzjonijiet ġenerali ta' kompatibilità

3.2.1. Kontribut għal objettiv ta' interess komuni

3.2.1.1. Il-kundizzjonijiet ġenerali

(25) L-objettiv ġenerali tal-għajnuna ambjentali huwa li jżid il-livell ta' ħarsien tal-ambjent meta' mqabbel mal-livell li jista' jinkiseb fl-assenza ta' għajnuna. L-istrateġija Ewropa 2020 b'mod partikolari tistabbilixxi miri u objettivi għal tkabbir sostenibbli biex tappoġġja l-bidla għal ekonomija b'emmissjonijiet baxxi ta' karbonju, li tuża r-riżorsi b'effiċjenza. Ekonomija b'livell baxx ta' karbonju b'sehem sinifikanti tal-enerġija minn sorsi rinnovabbli varjabbli teħtieġ aġġustament tas-sistema tal-enerġija u b'mod partikolari investimenti konsiderevoli fin-netwerks tal-enerġija (31). L-objettiv primarju tal-għajnuna fis-settur tal-enerġija huwa li tiġi żgurata sistema tal-enerġija kompetittiva, sostenibbli u sigura f'suq Ewropew tal-enerġija li jaħdem tajjeb (32).

(26) Il-Partijiet Kontraenti li għandhom l-intenzjoni li jagħtu għajnuna ambjentali jew tal-enerġija se jkollhom jiddefinixxu preċiżament l-objettiv mixtieq u jispjegaw x'inhu l-kontribut mistenni tal-miżura lejn dan l-objettiv.

(27) Studji ambjentali jistgħu jikkontribwixxu biex jinkiseb l-objettiv komuni meta huma direttament marbuta ma' investimenti eliġibbli taħt dawn il-Linji Gwida, wkoll jekk wara r-riżultati tal-istudju ta' tħejjija, l-investiment li qed jiġi investigat ma jsirx.

3.2.1.2. Kundizzjonijiet addizzjonali għal għajnuna notifikabbli b'mod individwali

(28) Biex jintwera l-kontribut ta' għajnuna notifikata individwalment lejn livell ogħla ta' protezzjoni ambjentali, il-Parti Kontraenti tista' tuża, kemm jista' jkun f'termini kwantifikabbli, varjetà ta' indikaturi, b'mod partikolari dawk imsemmija hawn taħt: (a) teknoloġiji ta' tnaqqis: l-ammont ta' gassijiet b'effett serra jew is-sustanzi niġġiesa li b'mod permanenti ma jiġux rilaxxati fl-atmosfera (li jirriżultaw minn tnaqqis tal-input mill-karburanti fossili); (b) l-istandards eżistenti tal-Unjoni: l-ammont assolut u d-daqs relattiv taż-żieda fil-livell ta' protezzjoni ambjentali lil hinn mill-istandard, jiġifieri tnaqqis ta' tniġġis li ma kienx jinkiseb mill-istandard jekk ma jkunx hemm għajnuna mill-Istat; (c) standards futuri tal-Unjoni: iż-żieda fir-rata li biha jiġu implimentati l-istandards futuri, jiġifieri tnaqqis ta' tniġġis li jibda minn data aktar bikrija.

3.2.2. Il-bżonn għal intervent mill-Istat

3.2.2.1. Il-kundizzjonijiet ġenerali

(29) Billi huwa ġeneralment aċċettat li swieq kompetittivi għandhom it-tendenza li jwasslu għal riżultati effiċjenti f'termini ta' prezzijiet, il-produzzjoni u l-użu tar-riżorsi, fil-preżenza ta' fallimenti tas-suq (33), l-intervent mill-Istat jista' jtejjeb il-funzjonament effiċjenti tas-swieq. Tabilħaqq il-miżuri ta' għajnuna mill-Istat jistgħu taħt ċerti kundizzjonijiet, jikkorreġu l-fallimenti tas-suq u b'hekk jikkontribwixxu għall-kisba tal-objettiv komuni sal-punt li s-suq waħdu jonqos milli jagħti riżultat effiċjenti. Sabiex jiġi vvalutat jekk l-għajnuna mill-Istat hijiex effettiva biex jintlaħaq l-objettiv, jeħtieġ li l-ewwel issir dijanjosi u li tiġi definita l-problema li hemm bżonn li tiġi indirizzata. L-għajnuna mill-Istat għandu jkollha fil-mira sitwazzjonijiet fejn l-għajnuna tista' ġġib titjib materjali li s-suq ma jkunx kapaċi jġib waħdu.

(30) Biex jistabbilixxu Linji Gwida li jiżguraw li l-miżuri ta' għajnuna jilħqu l-objettiv komuni, il-Partijiet Kontraenti għandhom jidentifikaw il-fallimenti tas-suq li jfixklu livell ogħla ta' protezzjoni tal-ambjent jew suq intern tal-enerġija li jiffunzjona b'mod tajjeb, sikur, affordjabbli u sostenibbli. Fallimenti tas-suq marbuta mal-objettivi tal-ambjent u l-enerġija jistgħu jkunu differenti jew simili, iżda jistgħu jipprevjenu r-riżultat ottimali u jistgħu jwasslu għal riżultat ineffiċjenti għar-raġunijiet li ġejjin: (a) Esternalitajiet negattivi: dawn huma l-aktar komuni għall-miżuri ta' għajnuna ambjentali u jinħolqu meta t-tniġġis ma jkunx ipprezzat b'mod adegwat, jiġifieri l-intrapriża kkonċernata ma tiffaċċjax il-kostijiet kollha tat-tniġġis. F'dan il-każ, l-impriżi li jaġixxu fl-interess tagħhom stess jista' ma jkollhomx biżżejjed inċentivi biex jikkunsidraw l-esternalitajiet negattivi li jirriżultaw mill-produzzjoni la meta jiddeċiedu fuq teknoloġija ta' produzzjoni partikolari, u lanqas meta jiddeċiedu dwar il-livell ta' produzzjoni. Fi kliem ieħor, il-kostijiet tal-produzzjoni mġarrba mill-impriża huma inqas mill-kostijiet imġarrba mis-soċjetà. Għalhekk, l-impriżi tipikament m'għandhomx inċentiv biżżejjed biex inaqqsu l-livell ta' tniġġis tagħhom jew biex jieħdu miżuri individwali biex iħarsu l-ambjent. (b) Esternalitajiet pożittivi: il-fatt li parti mill-benefiċċju ta' investiment jinġema' għall-parteċipanti fis-suq għajr għall-investitur, se jwassal lill-impriżi biex ma jinvestux biżżejjed. Esternalitajiet pożittivi jistgħu jseħħu, pereżempju, f'każ ta' investimenti fl-eko-innovazzjoni (34), stabilità tas-sistema, teknoloġiji rinnovabbli innovattivi u ġodda u miżuri innovattivi ta' rispons għad-domanda jew fil-każ tal-infrastrutturi tal-enerġija jew miżuri ta' adegwatezza tal-tal-provvista ġenerata li jkunu ta' benefiċċju għal ħafna Partijiet Kontraenti (jew numru ikbar ta' konsumaturi). (c) Informazzjoni assimmetrika: din tipikament tirriżulta fi swieq fejn ikun hemm diskrepanza bejn l-informazzjoni disponibbli għal naħa waħda tas-suq u l-informazzjoni disponibbli għan-naħa l-oħra. Dan jista', pereżempju, jseħħ fejn l-investituri finanzjarji esterni jkollhom nuqqas ta' informazzjoni dwar ir-riżultati mistennija u r-riskji tal-proġett. Tista' tiġri wkoll fil-kollaborazzjoni infrastrutturali transfruntiera meta parti waħda għandha żvantaġġ ta' informazzjoni meta mqabbla mal-parti l-oħra. Għalkemm ir-riskju jew l-inċertezza fihom infushom ma jwasslux għall-preżenza ta' falliment tas-suq, il-problema tal-informazzjoni assimmetrika hija marbuta mal-grad ta' tali riskju u inċertezza. It-tnejn għandhom it-tendenza li jkunu ogħla għal investimenti ambjentali li tipikament ikollhom perjodu itwal ta' amortizzament. Din tista' ssaħħaħ l-iffokar fuq medda qasira ta' żmien li jista' jiġi aggravat permezz ta' kundizzjonijiet ta' finanzjament għal tali investimenti b'mod partikolari għall-SMEs. (d) Fallimenti ta' koordinazzjoni: jistgħu jostakolaw l-iżvilupp ta' proġett jew it-tfassil effettiv tiegħu minħabba l-interessi u l-inċentivi diverġenti fost l-investituri, l-hekk imsejħa inċentivi opposti, il-kostijiet tal-ikkuntrattar, inċertezza dwar ir-riżultat kollaborattiv u l-effetti tan-netwerk, pereżempju l-forniment bla waqfien ta' elettriku. Jistgħu jitfaċċaw pereżempju fir-relazzjoni bejn sid u kerrej ta' bini fir-rigward tal-applikazzjoni ta' soluzzjonijiet effiċjenti tal-enerġija. Problemi ta' koordinazzjoni jistgħu jkomplu jiggravaw minħabba problemi ta' informazzjoni, b'mod partikolari dawk relatati ma' informazzjoni assimmetrika. Problemi ta' koordinazzjoni jistgħu wkoll jinbtu mill-ħtieġa li tintlaħaq ċertu massa kritika qabel ma proġett isir kummerċjalment attraenti li jista' jkun aspett partikolarment relevanti fi proġetti infrastrutturali (transfruntiera).

(31) Is-sempliċi eżistenza ta' fallimenti tas-suq f'kuntest partikolari mhijiex biżżejjed biex tiġġustifika intervent mill-Istat. B'mod partikolari, politiki u miżuri oħra jistgħu jkunu diġà jiffunzjonaw biex jindirizzaw xi fallimenti identifikati tas-suq. Eżempji jinkludu regolamenti settorjali, standards mandatorji dwar it-tniġġis, mekkaniżmi ta' prezzijiet bħall-Iskema għall-Iskambju ta' Kwoti tal-Emmissjonijiet (“ETS”) u taxxi tal-karbonju. Miżuri addizzjonali li jinkludu l-għajnuna mill-Istat jistgħu jiġu diretti biss lejn fallimenti residwi tas-suq, jiġifieri l-falliment tas-suq li għadu mhux indirizzat minn tali politiki u miżuri oħra. Huwa importanti wkoll li wieħed juri kif l-għajnuna mill-Istat issaħħaħ politiki u miżuri oħra fis-seħħ bl-għan li jirrimedjaw l-istess falliment tas-suq. Għalhekk, il-każ għall-ħtieġa tal-għajnuna mill-Istat huwa aktar dgħajjef jekk imur kontra politiki oħra mmirati lejn l-istess falliment tas-suq.

(32) L-Awtorità se tikkunsidra li l-għajnuna hi meħtieġa jekk il-Parti Kontraenti juri li l-għajnuna effettivament timmira lejn falliment (residwu) tas-suq li mhuwiex indirizzat.

3.2.2.2. Kundizzjonijiet addizzjonali għal għajnuna notifikabbli b'mod individwali

(33) Billi l-fallimenti tas-suq jistgħu jeżistu b'mod ġenerali u l-miżuri ta' għajnuna jistgħu jkunu, fil-prinċipju, imfassla tajjeb biex jindirizzaw riżultat ta' suq effiċjenti, mhux l-impriżi kollha kkonċernati jistgħu jiġu ffaċċati b'dawn il-fallimenti tas-suq bl-istess mod. Konsegwentement, għal għajnuna individwali notifikabbli, l-Awtorità se tivvaluta l-ħtieġa speċifika għall-għajnuna f'dan il-każ. Huwa f'idejn il-Parti Kontraenti li turi li hemm falliment tas-suq li għadu mhux indirizzat fir-rigward tal-attività speċifika appoġġjata mill-għajnuna u jekk l-għajnuna hix effettivament immirata biex tindirizza dak il-falliment tas-suq.

(34) Skont il-falliment tas-suq speċifiku indirizzat, l-Awtorità se tqis il-fatturi li ġejjin: (a) jekk miżuri oħra ta' politika hux diġà qed jindirizzaw il-falliment tas-suq b'mod suffiċjenti, partikolarment l-eżistenza ta' standards ambjentali jew oħrajn tal-Unjoni, l-ETS jew taxxi ambjentali; (b) jekk ikunx meħtieġ intervent mill-Istat, b'kunsiderazzjoni tal-kost tal-implimentazzjoni ta' standards nazzjonali għall-benefiċjarju tal-għajnuna fin-nuqqas ta' għajnuna meta mqabbel mal-kostijiet jew in-nuqqas tagħhom tal-implimentazzjoni ta' dawk l-istandards għall-kompetituri prinċipali tal-benefiċjarju tal-għajnuna; (c) fil-każ ta' fallimenti ta' koordinazzjoni in-numru ta' impriżi mitluba li jikkollaboraw, l-interessi diverġenti bejn partijiet li jikkollaboraw u l-problemi prattiċi fil-koordinazzjoni tal-kollaborazzjoni, bħal kwistjonijiet lingwistiċi, is-sensittività tal-informazzjoni u l-istandards mhux armonizzati.

3.2.3. L-adegwatezza tal-għajnuna

(35) Il-miżura ta' għajnuna proposta trid tkun strument adegwat biex jiġi indirizzat l-objettiv ta' politika kkonċernat. Miżura ta' għajnuna mhux se titqies kompatibbli mal-funzjonament tal-Ftehim ŻEE jekk l-istess kontribut pożittiv għall-objettiv komuni jista' jinkiseb permezz ta' strumenti ta' politika oħra li joħolqu inqas distorsjoni jew strumenti ta' tipi ta' għajnuna oħra li joħolqu inqas distorsjoni.

3.2.3.1. L-adegwatezza fost strumenti ta' politika alternattivi

(36) L-għajnuna mill-Istat mhijiex l-uniku strument politiku disponibbli għall-Partijiet Kontraenti biex jippromwovu livelli ogħla ta' protezzjoni ambjentali jew il-kisba ta' suq tal-enerġija Ewropew sikur, li jaħdem sew, affordjabbli u sostenibbli. Huwa importanti li wieħed iżomm f'moħħu li jista' jkun hemm strumenti oħrajn, f'pożizzjoni aħjar biex jinkisbu dawk l-objettivi. Ir-regolamentazzjoni u l-istrumenti bbażati fuq is-suq huma l-aktar strumenti importanti biex jintlaħqu l-objettivi ambjentali u tal-enerġija. Strumenti moderati, bħall-eco-labels volontarji, u t-tixrid ta' teknoloġiji li jħarsu l-ambjent jista' jkollhom rwol importanti biex jinkiseb livell ogħla ta' ħarsien ambjentali.

(37) Miżuri differenti biex jirrimedjaw l-istess falliment tas-suq jistgħu jmorru kontra xulxin. Dan hu l-każ fejn mekkaniżmu effiċjenti u bbażat fuq is-suq ġie stabbilit biex jindirizza speċifikament il-problema tal-esternalitajiet. Miżura ta' appoġġ addizzjonali sabiex tindirizza l-istess riskji ta' falliment tas-suq biex timmina l-effiċjenza ta' mekkaniżmu bbażat fuq is-suq.

(38) Miżuri differenti biex jirrimedjaw fallimenti differenti tas-suq jistgħu ukoll jaħdmu kontra xulxin. Miżura li tindirizza problema tal-adegwatezza tal-provvista ġenerata jeħtieġ li tkun ibbilanċjata mal-objettiv ambjentali tat-tneħħija gradwali ta' sussidji li huma ta' ħsara lill-ambjent jew ta' ħsara ekonomika, inkluż għall-karburanti fossili. Bl-istess mod, miżura li tnaqqas l-emissjonijiet tal-gassijiet b'effett serra tista' żżid il-provvista tal-enerġija varjabbli li tista' taffettwa b'mod negattiv il-problema tal-adegwatezza tal-provvista ġenerata.

(39) Ir-rispett lejn il-prinċipju ta' “min iniġġes iħallas” (“PPP”) permezz ta' leġiżlazzjoni ambjentali jiżgura fil-prinċipju li l-falliment tas-suq marbut mal-esternalitajiet negattivi jiġi aġġustat. Għalhekk, l-għajnuna mill-Istat mhix strument xieraq u ma tistax tingħata sakemm il-benefiċjarju tal-għajnuna jista' jiġi miżmum responsabbli għat-tniġġiż taħt il-liġi eżistenti taż-ŻEE jew dik nazzjonali (35).

3.2.3.2. Adegwatezza fost strumenti differenti ta' għajnuna

(40) L-għajnuna ambjentali u tal-enerġija tista' tingħata f'għamliet varji. Madankollu l-Parti Kontraenti għandha tiżgura li l-għajnuna tingħata fl-għamla li aktarx tiġġenera l-inqas distorsjonijiet fil-kummerċ u fil-kompetizzjoni. F'dak ir-rigward, il-Parti Kontraenti hija mitluba biex turi għaliex forom oħra ta' għajnuna li potenzjalment jikkawżaw anqas distorsjoni bħal self li jitħallas lura meta mqabbel ma' għotjiet diretti jew krediti ta' taxxa meta mqabbla mat-tnaqqis fit-taxxa jew forom ta' għajnuna li huma bbażati fuq strumenti finanzjarji bħal dejn jew strumenti ta' ekwità (pereżempju, self b'interessi baxxi jew ribassi fuq l-imgħax, garanziji tal-Istat, jew forniment alternattiv ta' kapital fuq termini favorevoli) huma anqas addattati.

(41) L-għażla tal-istrument tal-għajnuna għandha tkun koerenti mal-falliment tas-suq li l-miżura tal-għajnuna għandha l-għan li tindirizza. B'mod partikolari fejn id-dħul reali jkun inċert, pereżempju fil-każ tal-miżuri li jiffrankaw l-enerġija, avvanz ripagabbli jista' jikkostitwixxi strument xieraq. Għall-skemi ta' għajnuna li jimplimentaw l-objettivi u l-prijoritajiet tal-programmi operattivi, l-istrument ta' finanzjament magħżul f'dan il-programm fil-prinċipju jkun preżunt bħala strument adegwat.

(42) Għall-għajnuna operatorja, il-Parti Kontraenti trid turi li l-għajnuna hija adegwata biex jinkiseb l-objettiv tal-iskema li għaliha tkun immirata l-għajnuna. Sabiex turi li l-għajnuna hija adegwata, il-Parti Kontraenti tista' tikkalkula l-ammont tal-għajnuna ex ante bħala somma fissa li tkopri l-kostijiet addizzjonali mistennija matul perjodu partikolari, biex tinċentiva l-impriżi jimminimizzaw il-kostijiet tagħhom u jiżviluppaw in-negozju tagħhom b'mod iktar effiċjenti, matul iż-żmien (36).

(43) Sabiex turi l-adegwatezza tal-iskemi, il-Parti Kontraenti tista' wkoll toqgħod fuq ir-riżultati ta' evalwazzjonijiet li saru fil-passat kif deskritt fil-Kapitolu 4.

3.2.4. Effett ta' inċentiv

3.2.4.1. Il-kundizzjonijiet ġenerali

(44) L-għajnuna ambjentali u tal-enerġija tista' biss titqies kompatibbli mal-funzjonament tal-Ftehim ŻEE, jekk ikollha effett ta' inċentiv. Effett ta' inċentiv iseħħ meta l-għajnuna ġġiegħel lill-benefiċjarju jibdel l-imġiba tiegħu sabiex iżid il-livell ta' ħarsien ambjentali jew jtejjeb il-funzjonament ta' suq tal-enerġija sikur, affordjabbli u sostenibbli, tibdil fl-imġiba li kieku ma kienx isir mingħajr l-għajnuna. L-għajnuna m'għandhiex tissussidja l-kostijiet ta' attività li impriża xorta waħda kienet se taffaċċja u m'għandhiex tikkumpensa għar-riskju normali tan-negozju ta' attività ekonomika.

(45) L-Awtorità tqis li l-għajnuna ma tippreżentax effett tal-inċentiv għall-benefiċjarju fil-każijiet kollha fejn ix-xogħol fuq il-proġett kien diġà beda qabel ma l-benefiċjarju jkun applika għall-għajnuna mal-awtoritajiet nazzjonali. F'tali każijiet fejn il-benefiċjarju jibda jimplimenta proġett qabel ma japplika għall-għajnuna, kull għajnuna mogħtija fir-rigward ta' dak il-proġett ma tiġix ikkunsidrata kompatibbli mal-funzjonament tal-Ftehim ŻEE.

(46) Il-Partijiet Kontraenti għandhom jintroduċu u jużaw formola ta' applikazzjoni għall-għajnuna. Il-formola tal-applikazzjoni tinkludi tal-anqas l-isem tal-applikant u d-daqs tal-impriża, deskrizzjoni tal-proġett, inkluż fejn jinsab u d-dati tal-bidu u tat-tmiem, l-ammont ta' għajnuna meħtieġa biex jitwettaq, u lista tal-kostijiet eliġibbli. Fil-formola tal-applikazzjoni, il-benefiċjarji jridu jiddeskrivu s-sitwazzjoni mingħajr għajnuna, jiġifieri sitwazzjoni hija msemmija bħala x-xenarju kontrofattwali, jew ix-xenarju jew il-proġett alternattiv. Barra minn hekk, l-impriżi l-kbar iridu jissottomettu evidenza dokumentata li ssostni x-xenarju kontrofattwali deskritt fil-formola tal-applikazzjoni.

(47) Meta tirċievi l-formola tal-applikazzjoni, l-awtorità li tagħti l-għajnuna għandha twettaq kontroll ta' kredibilità tax-xenarju kontrafattwali u tikkonferma li l-għajnuna għandha l-effett ta' inċentiv meħtieġ. Xenarju kontrofattwali jitqies kredibbli jekk ikun ġenwin u jekk ikun jirrigwarda l-fatturi prevalenti għat-teħid tad-deċiżjonijiet fiż-żmien li fih il-benefiċjarju jieħu d-deċiżjoni dwar l-investiment. Mhuwiex mitlub li wieħed jissodisfa l-kundizzjonijiet ta' paragrafi 45 u 46 fejn l-għajnuna tingħata fuq il-bażi ta' proċess kompetittiv ta' offerti.

L-effett ta' inċentiv u adattament għall-istandards tal-Unjoni

(48) L-Awtorità tikkunsidra li l-għajnuna mogħtija biex wieħed jadatta għal standards futuri tal-Unjoni, fil-prinċipju għandha effett ta' inċentiv, inkluż meta l-istandard diġà ġie adottat iżda għadu mhuwiex fis-seħħ. Madankollu, f'dan il-każ, l-għajnuna għandha effett ta' inċentiv jekk tagħti inċentiv għat-twettiq tal-investiment ħafna qabel id-dħul fis-seħħ tal-istandard. L-għajnuna mogħtija għall-adattament għall-istandards tal-Unjoni diġà adottati imma li għadhom m'humiex fis-seħħ se tiġi meqjusa li jkollha effett ta' inċentiv jekk l-investiment jiġi implimentat u ffinalizzat għall-inqas sena qabel l-istandards tal-Unjoni jidħlu fis-seħħ.

(49) Bħala eċċezzjoni ulterjuri għall-paragrafu 48, effett ta' inċentiv jista' jeżisti jekk l-għajnuna tingħata għal: (a) xiri ta' vetturi ġodda ta' trasport bit-triq, il-ferrovija, il-passaġġ fuq l-ilma intern u t-trasport marittimu konformi ma' standards tal-Unjoni, diment li tali akkwist iseħħ qabel ma dawk l-istandards jidħlu fis-seħħ u li, ladarba jkunu obbligatorji, ma jkunux japplikaw għal vetturi li nxtraw diġà; jew (b) operazzjonijiet ta' adattament tal-vetturi eżistenti tat-trasport bit-triq, il-ferrovija, il-passaġġ fuq l-ilma intern u t-trasport marittimu, diment li l-istandards tal-Unjoni ma kinux għadhom fis-seħħ fid-data tad-dħul fis-seħħ ta' dawk il-vetturi u li, ladarba jkunu obbligatorji, ma japplikawx għal dawk il-vetturi.

(50) L-Awtorità tqis li għajnuna b'appoġġ ta' investimenti li jippermettu lill-benefiċjarju li jieħu miżuri li jmorru lil hinn mill-istandards applikabbli tal-Unjoni tikkontribwixxi b'mod pożittiv lejn objettiv ambjentali jew tal-enerġija. Sabiex ma tiskoraġġix lill-Partijiet Kontraenti milli jistabbilixxu standards nazzjonali obbligatorji li jkunu aktar stretti mill-istandards tal-Unjoni korrispondenti, jeżisti tali kontribut pożittiv, irrispettivament minn jekk ikunx hemm standards nazzjonali obbligatorji li jkunu aktar stretti mill-istandards tal-Unjoni. Dan jinkludi pereżempju, il-miżuri biex itejbu l-kwalità tal-arja u l-ilma lil hinn mill-istandards mandatorji tal-Unjoni. Tali kontribut pożittiv jeżisti wkoll fil-preżenza ta' standard nazzjonali mandatorju adottat fl-assenza ta' standards tal-Unjoni.

L-effett ta' inċentiv u verifiki tal-enerġija

(51) Skont id-Direttiva 2012/27/UE (“id-Direttiva dwar l-Effiċjenza fl-Enerġija” jew l-“EED”), l-intrapriżi l-kbar għandhom iwettqu verifiki tal-enerġija kull erba' snin. Għaldaqstant, l-għajnuna għall-verifiki tal-enerġija għal intrapriżi kbar jista' jkollha effett ta' inċentiv biss sal-punt li l-għajnuna ma tikkumpensax il-verifika tal-enerġija meħtieġa mill-EED. Peress li l-istess obbligu mhuwiex impost fuq l-SMEs, l-għajnuna mill-Istat mogħtija lill-SMEs biex iwettqu l-verifiki tal-enerġija jista' jkollha effett ta' inċentiv.

(52) Il-paragrafu preċedenti huwa mingħajr preġudizzju għall-valutazzjoni tal-effett ta' inċentiv tal-għajnuna mill-Istat għal miżuri ta' effiċjenza tal-enerġija preskritti jew imwettqa bħala riżultat tal-verifika tal-enerġija jew dawk li jirriżultaw minn għodod oħrajn, bħal sistemi ta' ġestjoni tal-enerġija u sistemi ta' ġestjoni ambjentali.

3.2.4.2. Kundizzjonijiet addizzjonali għal għajnuna notifikabbli b'mod individwali

(53) Għal miżuri soġġetti għal notifika individwali, il-Partijiet Kontraenti għandhom juru b'mod sħiħ lill-Awtorità l-effett ta' inċentiv tal-għajnuna. Jeħtieġ li jipprovdu evidenza ċara li l-għajnuna għandha impatt effettiv fuq id-deċiżjoni tal-investiment b'mod li tibdel l-imġiba tal-benefiċjarju b'mod li twasslu biex iżid il-livell tal-ħarsien ambjentali jew twassal għal funzjonament aħjar tas-suq tal-enerġija tal-Unjoni. Biex tkun tista' ssir valutazzjoni komprensiva, il-Parti Kontraenti ma tridx tipprovdi biss it-tagħrif dwar il-proġett megħjun iżda anke deskrizzjoni komprensiva tax-xenarju kontrafattwali, li fih l-ebda Parti Kontraenti ma tagħti l-għajnuna lill-benefiċjarju.

(54) Il-vantaġġi ta' investimenti ġodda jew metodi ta' produzzjoni normalment mhux limitati għall-effetti diretti ambjentali tagħhom fuq is-suq tal-enerġija. Dawn il-vantaġġi jistgħu b'mod partikolari jkunu l-vantaġġi ta' produzzjoni (37) filwaqt li r-riskji jirrelataw b'mod partikolari mal-inċertezza dwar jekk l-investiment ikunx produttiv daqs kemm hu mistenni.

(55) L-effett ta' inċentiv, fil-prinċipju, għandu jiġi identifikat permezz ta' analiżi tax-xenarju kontrofattwali, bit-tqabbil tal-livelli tal-attività intiża bl-għajnuna u mingħajr l-għajnuna. Essenzjalment, dan jammonta għall-verifika tal-profitabiltà tal-proġett fin-nuqqas tal-għajnuna, biex wieħed jevalwa jekk din fil-fatt tkunx anqas mill-profitt miksub mill-kumpanija bl-implimentazzjoni tal-proġett alternattiv.

(56) F'dak il-kuntest il-livell ta' profitabiltà jista' jiġi evalwat b'referenza għall-metodoloġiji li l-użu tagħhom huwa prassi standard fl-industrija partikolari kkonċernata, u li jista' jinkludi metodi biex jiġu evalwati l-valur preżenti nett (“VPN”) tal-proġett (38), ir-rata ta' redditu interna (“RRI”) (39) jew ir-redditu medju fuq il-kapital utilizzat (“RFKU”). Il-profitabiltà tal-proġett għandha tiġi mqabbla mar-rati normali ta' redditu applikati mill-kumpanija fi proġetti oħrajn ta' investiment ta' natura simili. Fejn dawk ir-rati ma jkunux disponibbli, il-profitabilità tal-proġett għandha tiġi mqabbla mal-kost tal-kapital tal-kumpanija b'mod sħiħ jew bir-rati ta' redditu komuni osservati fl-industrija kkonċernata.

(57) Fejn l-ebda xenarju kontrofattwali speċifiku ma huwa magħruf, l-effett ta' inċentiv jista' jkun preżunt meta hemm diskrepanza ta' likwidità, jiġifieri meta l-kostijiet tal-investiment jaqbżu l-valur preżenti nett (VPN) tal-qligħ mill-operat mistenni tal-investiment fuq il-bażi ta' pjan tan-negozju ex ante.

(58) Il-Partijiet Kontraenti huma, b'mod partikolari, mistiedna biex jorbtu fuq evidenza kontemporanja, rilevanti u kredibbli inklużi per eżempju dokumenti uffiċjali tal-bord, rapporti tal-kumitat ta' kreditu, valutazzjonijiet tar-riskju, rapporti finanzjarji, pjanijiet interni ta' direzzjoni tan-negozju, opinjonijiet tal-esperti u studji oħra relatati mal-proġett ta' investiment li qed jiġi evalwat. Dokumenti li fihom tbassir ta' informazzjoni b'rikjesta, tbassir ta' kostijiet, tbassir finanzjarju, dokumenti li jiġu ppreżentati lill-kumitat għall-investiment u li fihom ikun hemm elaborazzjoni dwar diversi xenarji ta' investiment, jew dokumenti pprovduti lis-swieq finanzjarji, kollha jistgħu jgħinu biex jiġi vverifikat l-effett ta' inċentiv.

(59) Sabiex jiġi żgurat li l-effett ta' inċentiv ikun stabbilit fuq bażi oġġettiva, l-Awtorità tista' fil-valutazzjoni tagħha tal-effett ta' inċentiv tqabbel dejta speċifika għal kumpaniji ma' dejta dwar l-industrija li fiha topera l-kumpanija magħrufa bħala valutazzjoni komparattiva. B'mod partikolari, il-Parti Kontraenti għandha, meta possibbli, tipprovdi dejta speċifika għall-industrija li turi li x-xenarju kontrofattwali tal-kumpanija, il-livell ta' profitabiltà meħtieġ tagħha u l-likwidità mistennija tagħha huma raġonevoli.

(60) L-Awtorità tista' ssib li hemm effett ta' inċentiv f'każijiet fejn impriża jista' jkollha inċentiv biex twettaq proġett, bl-għajnuna, anke jekk il-proġett megħjun ma jiksibx il-livell ta' profitabiltà normalment meħtieġ. Dan jista' jiġi ġġustifikat pereżempju minħabba benefiċċji usa' li ma ġewx riflessi fil-profitabiltà tal-proġett innifsu. F'ċirkostanzi bħal dawn, l-evidenza pprovduta li tappoġġja l-preżenza ta' effett ta' inċentiv issir partikolarment importanti.

(61) Meta impriża tkun qed tadatta għal standard nazzjonali li jmur lil hinn mill-istandards tal-Unjoni jew li jkun adottat fin-nuqqas ta' standards tal-Unjoni, l-Awtorità tivverifika li l-benefiċjarju tal-għajnuna jkun intlaqat sostanzjalment f'termini ta' kostijiet ogħla, u li ma kienx ikun f'qagħda li jerfa' l-kostijiet assoċjati mal-implimentazzjoni immedjata tal-istandards nazzjonali.

(62) Għal investimenti li jġibu l-impriżi 'l fuq mil-livelli minimi meħtieġa mill-istandards tal-Unjoni, l-Awtorità xorta tista' ma ssibx effett ta' inċentiv, b'mod partikolari jekk dawn l-investimenti jikkorrispondu mal-istandards tekniċi minimi disponibbli fis-suq.

(63) Jekk l-għajnuna ma tibdilx l-imġiba tal-benefiċjarju billi tistimula attivitajiet addizzjonali, dik l-għajnuna ma jkollhiex effett ta' inċentiv f'termini ta' promozzjoni tal-imġiba ambjentali fiż-ŻEE jew tat-tisħiħ tal-funzjonament tas-suq Ewropew tal-enerġija. Għalhekk, l-għajnuna m'għandhiex tiġi approvata f'każijiet fejn ikun jidher li l-istess attivitajiet xorta kienu se jipprovaw jintlaħqu mingħajr l-għajnuna.

3.2.5. Proporzjonalità tal-għajnuna

3.2.5.1. Il-kundizzjonijiet ġenerali

(64) L-għajnuna ambjentali u għall-enerġija tkun meqjusa bħala proporzjonata jekk l-ammont ta' għajnuna għal kull benefiċjarju jkun limitat għall-minimu meħtieġ sabiex jinkiseb il-ħarsien ambjentali jew l-objettiv tal-enerġija li jinsab fil-mira.

(65) Bħala prinċipju ġenerali, l-għajnuna titqies li tkun limitata għall-minimu neċessarju jekk l-għajnuna tikkorrispondi għall-kost nett ekstra neċessarju biex jintlaħaq l-objettiv, imqabbel max-xenarju kontrafattwali fin-nuqqas tal-għajnuna. Il-kost nett ekstra hu ddeterminat bid-differenza bejn il-benefiċċji ekonomiċi u l-kostijiet (inklużi l-investiment u l-operazzjoni) tal-proġett megħjun u dawk tal-proġett ta' investiment alternattiv li l-kumpanija kienet se twettaq fl-assenza tal-għajnuna (jiġifieri ix-xenarju kontrafattwali).

(66) Madankollu, jista' jkun diffiċli li jiġu kkalkulati l-benefiċċji ekonomiċi kollha li kumpanija tieħu minn investiment addizzjonali (40). Għalhekk, għal miżuri li mhumiex soġġetti għal valutazzjoni individwali, jista' jintuża metodu simplifikat li jkun jiffoka fuq il-kalkolu tal-kostijiet ekstra tal-investiment jiġifieri ma jittieħdux f'kunsiderazzjoni l-benefiċċji operattivi u kostijiet. Miżuri li mhumiex soġġetti għal valutazzjoni individwali jiġu meqjusa bħala proporzjonali jekk l-ammont tal-għajnuna ma jaqbiżx l-intesità massima tal-għajnuna, li hi perċentwal stabbilit tal-kostijiet eliġibbli kif definit fil-paragrafi minn (67) sa (71). Dawn l-intensitajiet massimi ta' għajnuna jservu wkoll bħala limitu massimu għall-għajnuna mogħtija għal miżuri notifikabbli.

Kostijiet eliġibbli

(67) Il-kostijiet eliġibbli għall-għajnuna ambjentali huma l-kostijiet ekstra ta' investiment f'assi tanġibbli u/jew intanġibbli li huma marbuta direttament mal-kisba tal-objettiv komuni.

(68) Il-kostijiet eliġibbli huma ddeterminati kif ġej: (a) fejn il-kostijiet biex jinkiseb l-objettiv tal-interess komuni jistgħu jiġu identifikati fil-kostijiet totali tal-investiment bħala investiment separat, pereżempju, minħabba li l-element favur l-ambjent huwa faċilment identifikabbli bħala “komponent miżjud” ma' faċilità pre eżistenti, il-kostijiet tal-investiment separat jikkostitwixxu l-kostijiet eliġibbli (41); (b) fil-każijiet l-oħra kollha, il-kostijiet eliġibbli huma l-kostijiet ekstra tal-investiment stabbiliti billi l-investiment megħjun jitqabbel mas-sitwazzjoni kontrafattwali fin-nuqqas ta' għajnuna mill-Istat. Fil-prinċipju, tista' ssir referenza għall-kost ta' investiment teknikament kumparabbli (42) li kien jitwettaq b'mod kredibbli mingħajr għajnuna (43) u li ma jiksibx l-objettiv ta' interess komuni jew li jilħaq biss dan l-objettiv sa grad anqas.

(69) L-Anness 2 fih lista ta' xenarji kontrafattwali rilevanti jew kalkoli ta' kostijiet eliġibbli li jirriflettu x-xenarju kontrafattwali li għandu jintuża f'każijiet simili. L-Awtorità tista' taċċetta sitwazzjonjijiet alternattivi kontrafattwali jekk ikunu debitament iġġustifikati mill-Parti Kontraenti.

(70) Għal miżuri li jappoġġjaw proġetti integrati bħal miżuri ta' effiċjenza tal-enerġija, jew proġetti tal-bijogass, jista' jkun diffiċli biex wieħed jistabbilixxi x-xenarju kontrafattwali. Fejn xenarju kontrafattwali ma jkunx jista' jiġi stabbilit b'mod kredibbli, l-Awtorità hija miftuħa biex tikkunsidra l-kostijiet totali ta' proġett bħala alternattiva li tista' timplika intensitajiet imnaqqsa tal-għajnuna biex jirriflettu l-kalkolu differenti tal-kost eliġibbli.

(71) Ir-regoli stabbiliti fil-paragrafi minn 68 sa 70 huma applikabbli għall-bini tal-impjanti ta' produzzjoni ta' proġetti ta' tisħin jew ta' tkessiħ distrettwali effiċjenti fl-użu tal-enerġija. Madankollu, l-approċċ ta' diskrepanza ta' finanzjament se jiġi applikat għall-għajnuna għall-bini tan-netwerk, simili għall-valutazzjoni tal-infrastruttura tal-enerġija.

L-intensitajiet massimi tal-għajnuna

(72) Biex ikunu żgurati l-prevedibbiltà u kundizzjonijiet ugwali għal kulħadd, l-Awtorità tapplika l-intensitajiet massimi ta' għajnuna stabbiliti fl-Anness 1. Dawn l-intensijatiet tal-għajnuna jirriflettu l-ħtieġa għal intervent mill-Istat iddeterminat, minn naħa waħda, mir-rilevanza tal-falliment tas-suq, u min-naħa l-oħra mil-livell mistenni ta' distorsjoni tal-kompetizzjoni u l-kummerċ.

(73) Jistgħu jitħallew intensitajiet ogħla ta' għajnuna għal xi tipi ta' għajnuna jew għal investimenti allokati f'żona megħjuna, iżda l-intensità tal-għajnuna ma tista' qatt taqbeż il-100 % tal-kostijiet eliġibbli. Intensitajiet ogħla ta' għajnuna jistgħu jiġu permessi kif ġej: (a) l-intensità tal-għajnuna tista' tiżdied bi 15-il punt perċentwali għal investimenti tal-enerġija u dawk ambjentali li jinsabu f'żoni megħjuna li jissodisfaw il-kundizzjonijiet tal-Artikolu 61(3)(a) tal-Ftehim ŻEE u b' 5 punti perċentwali għal investimenti ambjentali u tal-enerġija li jinsabu f'żoni megħjuna li jissodisfaw il-kundizzjonijiet tal-Artikolu 61(3)(c) tal-Ftehim ŻEE. L-Awtorità tqis dawk iż-żidiet bħala ġustifikati fid-dawl tal-iżvantaġġi varji ta' dawn iż-żoni li jistgħu ikunu ostaklu għall-investimenti ambjentali jew fil-qasam tal-enerġija; (b) l-intensità tal-għajnuna tista' tiżdied b'10 punti perċentwali għal intrapriżi medji u b'20 punt perċentwali għall-intrapriżi ż-żgħar. Fir-rigward tal-intrapriżi żgħar u medji li jistgħu jiltaqgħu, minn naħa waħda, ma' kostijiet relattivament ogħla biex jilħqu l-objettivi ambjentali jew tal-enerġija meta mqabbla mad-daqs tal-attività tagħhom u, min-naħa l-oħra, ma' imperfezzjonijiet tas-suq kapitali li jinfurzawhom biex iġorru tali kostijiet, jista' wkoll ikun hemm bżonn ta' intensitajiet ogħla ta' għajnuna peress li r-riskji ta' distorsjonijiet serji tal-kompetizzjoni u l-kummerċ jonqsu meta l-benefiċjarju jkun impriża żgħira jew medja; (c) intensitajiet ogħla ta' għajnuna jistgħu jiġu ġġustifikati taħt ċerti kundizzjonijiet fil-każ ta' eko-innovazzjoni li tista' tindirizza l-falliment doppju tas-suq marbut ma' riskji ogħla ta' innovazzjoni, flimkien mal-aspett ambjentali tal-proġett. Dan japplika b'mod partikolari għal miżuri tal-użu effiċjenti tar-riżorsi. L-intensità tal-għajnuna tista' tiġi miżjuda b'10 punti perċentwali, kemm-il darba jiġu ssodisfati l-kundizzjonijiet kumulattivi li ġejjin: (i) l-ass jew il-proġett ekoinnovattivi jridu jkunu ġodda jew imtejba sostanzjalment meta mqabbla mal-aħħar u l-aħjar fl-industrija tagħhom fiż-ŻEE (44); (ii) il-benefiċċju ambjentali mistenni għandu jkun ferm ogħla mit-titjib li jirriżulta mill-evoluzzjoni ġenerali tax-xogħol kurrenti l-aktar avvanzat f'attivitajiet komparabbli (45); kif ukoll (iii) il-karattru innovattiv tal-assi jew proġetti jinvolvi ċertu livell ċar ta' riskju f'termini teknoloġiċi, kummerċjali jew finanzjarji, li huwa ogħla mir-riskju ġeneralment assoċjat mal-assi jew il-proġetti non-innovattivi komparabbli (46).

(74) Għalhekk, l-Awtorità se tqis li l-għajnuna hija kompatibbli mal-funzjonament tal-Ftehim ŻEE jekk il-kostijiet eliġibbli huma kkalkulati sewwa u l-intensitajiet massimi tal-għajnuna stabbiliti fl-Anness 1 huma rispettati.

(75) Fejn għajnuna lill-benefiċjarju tingħata fi proċess ta' offerti kompetittiv fuq il-bażi ta' kriterji ċari, trasparenti u mhux diskriminatorji, l-ammont tal-għajnuna jista' jilħaq il-100 % tal-kostijiet eliġibbli (47). Dan il-proċess ta' sejħa għall-offerti jrid ikun non-diskriminatorju u jipprovdi għall-parteċipazzjoni ta' għadd suffiċjenti ta' impriżi. Barra minn hekk, il-baġit marbut mal-proċess ta' sejħa għall-offerti għandu jkun restrizzjoni vinkolanti fis-sens li mhux il-parteċipanti kollha jistgħu jirċievu għajnuna. Fl-aħħar nett, l-għajnuna għandha tingħata fuq il-bażi tal-offerta inizjali sottomessa mill-offerent, u b'hekk ikunu esklużi negozjati sussegwenti.

3.2.5.2. L-akkumulazzjoni tal-għajnuna

(76) L-għajnuna tista' tingħata fl-istess ħin taħt diversi skemi ta' għajnuna jew kumulati ma' għajnuna ad hoc, sakemm l-ammont totali ta' għajnuna mill-Istat għal attività jew proġett ma jkunx jeċċedi l-limiti stabbiliti mil-limiti tal-għajnuna stipulati f'dawn il-Linji Gwida.

(77) L-għajnuna m'għandhiex tkun kumulata b'għajnuna de minimis fir-rigward tal-istess kostijiet eliġibbli jekk tali kumulu jirriżulta f'intensità ta' għajnuna li teċċedi lil dik stabbilita f'dawn il-Linji Gwida.

3.2.5.3. Kundizzjonijiet addizzjonali għal għajnuna għal investimenti notifikabbli b'mod individwali u għajnuna operatorja

(78) Għall-għajnuna individwali, mhijiex biżżejjed il-konformità mal-intensitajiet massimi ta' għajnuna stabbiliti f'din it-Taqsima u fl-Anness 1 biex tiġi żgurata l-proporzjonalità. Dawn l-intensitajiet massimi ta' għajnuna huma użati bħala limitu għal għajnuna individwali (48).

(79) Bħala regola ġenerali, għajnuna notifikabbli b'mod individwali tkun ikkunsidrata limitata għall-minimu jekk l-ammont tal-għajnuna jikkorrispondi għall-kost ekstra nett tal-investiment megħjun, meta mqabbel max-xenarju kontrafattwali fin-nuqqas tal-għajnuna. Il-kostijiet u l-benefiċċji kollha rilevanti għandhom jitqiesu matul il-ħajja tal-proġett.

(80) Jekk l-ebda proġett alternattiv speċifiku ma jkun jista jiġi identifikat bħala xenarju kontrafattwali, l-Awtorità se tivverifika jekk l-ammont tal-għajnuna jaqbiżx il-minimu meħtieġ sabiex il-proġett megħjun ikun f'pożizzjoni li jagħmel biżżejjed profitt, pereżempju jekk tintensifikax ir-RRI lil hinn mir-rati normali ta' dħul applikati mill-impriża kkonċernata fi proġetti oħra ta' investiment ta' kwalità simili. Meta dak il-livell ma jkunx disponibbli, l-kost tal-kapital tal-kumpanija kollha kemm hi jew rati ta' redditu komunement osservati fl-industrija kkonċernata jistgħu jintużaw għal dak l-għan.

(81) Il-Parti Kontraenti għandha tressaq provi li l-ammont tal-għajnuna jkun qed jinżamm għall-minimu. Il-kalkoli użati għall-analiżi tal-effett ta' inċentiv jistgħu jintużaw ukoll biex jiġi vvalutat jekk l-għajnuna hijiex proporzjonata. Il-Parti Kontraenti trid turi l-proporzjonalità abbażi tad-dokumentazzjoni msemmija fil-paragrafu (58).

(82) Għal għajnuna operatorja mogħtija permezz ta' proċess kompetittiv ta' sejħa għall-offerti, il-proporzjonalità ta' għajnuna individwali hija preżunta li tintlaħaq jekk il-kundizzjonijiet ġenerali jiġu ssodisfati.

3.2.6. L-evitar ta' effetti negattivi bla bżonn fuq il-kompetizzjoni u l-kummerċ

3.2.6.1. Kunsiderazzjonijiet ġenerali

(83) Biex l-għajnuna tkun kompatibbli mal-funzjonament tal-Ftehim ŻEE, l-effetti negattivi tal-miżura ta' għajnuna f'termini ta' distorsjonijiet tal-kompetizzjoni u impatt fuq il-kummerċ bejn il-Partijiet Kontraenti jridu jkunu limitati u ssuperati mill-effetti pożittivi f'termini ta' kontribut lejn l-objettiv ta' interess komuni.

(84) L-Awtorità tidentifika żewġ distorsjonijiet potenzjali ewlenin ikkawżati minn għajnuna, prinċipalment id-distorsjonijiet fis-suq tal-prodott u l-effetti tal-lokalizzazzjoni. Iż-żewġ tipi jistgħu jwasslu għal ineffiċjenzi allokattivi li jimminaw il-prestazzjoni ekonomika tas-suq intern u għal tħassib distribuzzjonali li jaffettwa d-distribuzzjoni tal-attività ekonomika bejn ir-reġjuni.

(85) Għajnuna għal skopijiet ambjentali min-natura tagħha, għandha t-tendenza li tiffavorixxi prodotti u teknoloġiji favur l-ambjent akkost ta' oħrajn li jniġġsu iktar u li l-effett tal-għajnuna, fil-prinċipju, mhux se jkun ikkunsidrat bħala distorsjoni mhux dovuta tal-kompetizzjoni, peress li hu marbut b'mod inerenti mal-objettiv proprju tal-għajnuna, jiġifieri li l-ekonomija tkun aktar ekoloġika. Meta tivvaluta l-effetti potenzjali negattivi tal-għajnuna ambjentali, l-Awtorità tikkunsidra l-effett ambjentali globali tal-miżura b'rabta mal-impatt negattiv tagħha fuq il-pożizzjoni fis-suq, u għalhekk tal-profitti, ta' ditti li ma jirċevux għajnuna. B'hekk, l-Awtorità b'mod partikolari se tikkunsidra l-effetti ta' distorsjoni fuq il-kompetituri li bl-istess mod joperaw fuq bażi li ma jagħmilx ħsara lill-ambjent, anki mingħajr l-għajnuna. Bl-istess mod, anqas ma jkun l-effett ambjentali mistenni tal-miżura kkonċernata, aktar ikun importanti l-verifika tal-effett tagħha fuq l-ishma fis-suq u l-profitti tal-kompetituri fis-suq.

(86) Effett potenzjalment dannuż tal-għajnuna mill-Istat għal objettivi ambjentali u tal-enerġija huwa li din tipprevjeni l-mekkaniżmu tas-suq milli jagħti riżultati effiċjenti billi jippremja lill-aktar produtturi effiċjenti u innovattivi u billi jpoġġi pressjoni fuq dawk li huma l-inqas effiċjenti bl-għan li jitjiebu, jagħmlu ristrutturar jew joħorġu mis-suq. Dan jista' jwassal għal sitwazzjoni fejn, minħabba l-għajnuna mogħtija lil xi ditti, kompetituri aktar effiċjenti jew innovattivi, pereżempju l-kompetituri b'teknoloġija differenti, possibbilment anki aktar nadifa, li kienu jkunu jistgħu jidħlu u jespandu, ma jkunux f'pożizzjoni li jagħmlu dan. Fuq medda twila ta' żmien, l-interferenza fil-proċess tad-dħul u l-ħruġ kompetittiv tista' toħnoq l-innovazzjoni u tnaqqas it-titjib fil-produttività tal-industrija kollha kemm hi.

(87) L-għajnuna jista' jkollha wkoll effetti ta' distorsjoni billi ssaħħaħ jew iżżomm il-poter sostanzjali tas-suq tal-benefiċjarju. Anke meta l-għajnuna ma ssaħħaħx is-setgħa sostanzjali fis-suq b'mod dirett, hija tista' tagħmel dan b'mod indirett, billi tiskoraġġixxi l-espansjoni tal-kompetituri eżistenti jew billi twassal għal ħruġ tagħhom mis-suq jew billi tiskoraġġixxi d-dħul ta' kompetituri ġodda.

(88) Minbarra distorsjonijiet fuq is-swieq tal-prodotti, l-għajnuna tista' wkoll twassal għal effetti fuq il-kummerċ u l-għażla tal-post. Dawk id-distorsjonijiet jistgħu jinħolqu madwar il-Partijiet Kontraenti kollha, jew meta l-impriżi jikkompetu lil hinn mill-fruntieri jew meta jikkunsidraw postijiet differenti għall-investiment. Għajnuna mmirata biex tiġi ppreservata l-attività ekonomika f'reġjun wieħed jew biex titbiegħed minn reġjuni oħra fi ħdan is-suq intern tista' ma twassalx direttament għal distorsjoni fis-suq tal-prodotti, iżda tista' ċċaqlaq attivitajiet jew investimenti minn reġjun għall-ieħor mingħajr ebda impatt ambjentali nett.

Effetti negattivi evidenti

(89) Fil-prinċipju, miżura ta' għajnuna u l-kuntest li fih tiġi applikata jeħtieġ li jiġu analizzati biex ikun jista' jiġi identifikat sa fejn din tista' titqies li toħloq distorsjoni. Madankollu, hemm sitwazzjonijiet fejn l-effetti negattivi manifestament jirbħu fuq kwalunkwe effett pożittiv, u dan ifisser li l-għajnuna ma tistax titqies kumpatibbli mal-funzjonament tal-Ftehim ŻEE.

(90) L-Awtorità tistabbilixxi intensitajiet massimi tal-għajnuna li jikkostitwixxu rekwiżit bażiku għall-kompatibbiltà, u li għandhom l-għan li jevitaw l-użu għall-għajnuna mill-Istat għal proġetti fejn il-proporzjon bejn l-ammont tal-għajnuna u l-kostijiet eliġibbli jitqies għoli ħafna u partikolarment suxxettibbli li joħloq distorsjonijiet.

(91) Bl-istess mod, għajnuna għall-objettivi tal-ambjent u l-enerġija li sempliċement iwasslu għal bidla fil-post tal-attività ekonomika mingħajr ma jittejjeb il-livell eżistenti ta' ħarsien ambjentali fil-Partijiet Kontraenti mhux se tiġi kkunsidrata kompatibbli mal-funzjonament tal-Ftehim ŻEE.

3.2.6.2. Il-kundizzjonijiet ġenerali

(92) Fl-evalwazzjoni tagħha tal-effetti negattivi tal-miżura ta' għajnuna, l-Awtorità tiffoka fuq id-distorsjonijiet li jirriżultaw mill-impatt previst li l-għajnuna ambjentali u tal-enerġija għandha fuq il-kompetizzjoni bejn l-imprizi fis-swieq tal-prodotti milquta u l-post tal-attività ekonomika. Jekk il-miżuri tal-għajnuna mill-Istat ikunu mmirati tajjeb għall-falliment tas-suq li għandhom l-għan li jindirizzaw, ir-riskju li l-għajnuna toħloq distorsjoni bla bżonn għall-kompetizzjoni jkun aktar limitat.

(93) Jekk l-għajnuna tkun proporzjonata u limitata għall-kostijiet addizzjonali tal-investiment, l-impatt negattiv tal-għajnuna jkun fil-prinċipju imtaffi. Madankollu, anki fejn l-għajnuna tkun meħtieġa u proporzjonata, l-għajnuna tista' tirriżulta f'tibdil fl-imġiba tal-benefiċjarji li toħloq distorsjoni tal-kompetizzjoni. Impriża li tfittex li tagħmel profitt, normalment iżżid il-livell ta' ħarsien ambjentali lil hinn mill-ħtiġijiet obbligatorji jekk jitqies li dan se jirriżulta, tal-inqas b'mod marġinali, f'xi xorta ta' vantaġġ għall-impriża.

(94) Sabiex iżżomm id-distorsjonijiet tal-kompetizzjoni u l-kummerċ għal minimu, l-Awtorità se tqiegħed enfasi kbira fuq il-proċess tal-għażla. Fejn ikun possibbli l-proċess tal-għażla għandu jsir b'mod mhux diskriminatorju, trasparenti u miftuħ, mingħajr ma jeskludi bla ħtieġa lil kumpaniji li jistgħu jikkompetu bi proġetti sabiex jindirizzaw l-istess għan ambjentali u tal-enerġija. Il-proċess tal-għażla għandu jwassal għall-għażla ta' benefiċjarji li jistgħu jindirizzaw l-objettivi ambjentali jew tal-enerġija bl-użu tal-inqas ammont ta' għajnuna jew tal-aktar metodu kosteffettiv.

(95) L-Awtorità għandha b'mod partikolari tivvaluta l-effetti negattivi tal-għajnuna billi jiġu kkunsidrati l-elementi li ġejjin: (a) it-tnaqqis jew il-kumpens tal-kostijiet tal-unitajiet ta' produzzjoni : jekk it-tagħmir il-ġdid (49) iwassal għal tnaqqis fil-kostijiet għal kull unità prodotta meta mqabbla mas-sitwazzjoni mingħajr l-għajnuna jew jekk l-għajnuna tikkumpensa parti mill-kostijiet ta' operazzjoni, huwa probabbli li l-benefiċjarji jżidu l-bejgħ. Iktar ma jkun elastiku l-prezz tal-prodott, ikbar ikun il-potenzjal li l-għajnuna toħloq distorsjoni tal-kompetizzjoni; (b) prodott ġdid : jekk il-benefiċjarji jiksbu prodott ġdid jew prodott ta' kwalità ogħla huwa probabbli li jżidu l-bejgħ tagħhom u possibbilment jiggwadanjaw vantaġġ “tal-innovatur”.

3.2.6.3. Kundizzjonijiet addizzjonali għal għajnuna notifikabbli b'mod individwali

(96) Il-Parti Kontraenti għandha tiżgura li l-effetti negattivi kif deskritti fit-Taqsima 3.2.6.1 jkunu limitati. Minbarra l-elementi speċifikati fit-Taqsima 3.1.6.2, l-Awtorità se tqis u tivvaluta jekk l-għajnuna individwali twassalx għal: (a) appoġġ ta' produzzjoni ineffiċjenti, u b'hekk timpedixxi t-tkabbir tal-produttività fis-settur; (b) inċentivi dinamiċi li joħolqu distorsjoni; (c) il-ħolqien jew it-tisħiħ ta' poter fis-suq jew prattiki ta' esklużjoni; (d) it-tibdil artifiċjali tal-flussi kummerċjali jew il-post tal-produzzjoni.

(97) L-Awtorità tista' tikkunsidra l-introduzzjoni ppjanata tal-iskemi ta' appoġġ ambjentali u tal-enerġija, barra minn dik notifikata, li direttament jew indirettament jagħtu benefiċċju lill-benefiċjarju bl-għan li jiġi evalwat l-impatt kumulattiv tal-għajnuna.

(98) L-Awtorità se tivvaluta wkoll jekk l-għajnuna tirriżultax f'xi territorji li jibbenefikaw minn kundizzjonijiet tal-produzzjoni aktar favorevoli, partikolarment minħabba kostijiet ta' produzzjoni komparattivament aktar baxxi b'riżultat tal-għajnuna, jew minħabba standards ogħla ta' produzzjoni miksuba permezz tal-għajnuna. Dan jista' jkollu r-riżultat li kumpaniji jibqgħu jew imorru joperaw fit-territorji megħjuna, jew li jkun hemm spostament tal-flussi kummerċjali lejn iż-żona megħjuna. Fl-analiżi tagħha tal-għajnuna notifikabbli b'mod individwali, l-Awtorità għaldaqstant se tikkunsidra kull evidenza li l-benefiċjarju tal-għajnuna jqis bħala postijiet alternattivi.

3.2.7. Transparenza

(99) Il-Partijiet Kontraenti għandhom jiżguraw il-pubblikazzjoni tal-infomazzjoni li ġejja fuq websajt tal-għajnuna komprensiva mill-Istat, fil-livell nazzjonali jew reġjonali: it-test sħiħ tal-iskema ta' għajnuna approvata jew id-deċiżjoni individwali għall-għoti ta' għajnuna u d-dispożizzjonijiet ta' implimentazzjoni tagħha, jew link għaliha, l-identità tal-awtorità/(jiet) li tagħmel/jagħmlu l-għotja, l-identità tal-benefiċjarji individwali, il-forma u l-ammont ta' għajnuna mogħtija lil kull benefiċjarju, id-data tal-għoti, it-tip ta' impriża (SME/impriża kbira), ir-reġjun fejn jinsab il-benefiċjarju (fil-livell NUTS II) u s-settur ekonomiku prinċipali li fih il-benefiċjarju jkollu l-attivitajiet tiegħu (fil-livell tal-grupp NACE).

(100) Għal skemi fil-forma ta' vantaġġ fiskali u għajnuna fil-forma ta' tnaqqis fil-finanzjament ta' appoġġ għal enerġija minn sorsi rinnovabbli, l-informazzjoni dwar ammonti ta' għajnuna individwali jistgħu jingħataw fil-meded li ġejjin (f'miljuni ta' EUR): [0,5-1]; [1-2]; [2-5]; [5-10]; [10-30]; [30 u aktar].

(101) Din l-informazzjoni għandha tkun ippubblikata wara li d-deċiżjoni tal-għoti tkun ittieħdet, għandha tinżamm għal mill-inqas 10 snin u għandha tkun disponibbli għall-pubbliku ġenerali mingħajr restrizzjonijiet (50). Il-Partijiet Kontraenti mhumiex se jkunu meħtieġa jipprovdu informazzjoni bħal din qabel l-1 ta' Lulju 2016. Ir-rekwiżit li tiġi ppubblikata l-informazzjoni jista' jitneħħa fir-rigward tal-għotjiet ta' għajnuna individwali inqas minn EUR 500 000.

3.3. Għajnuna għall-enerġija minn sorsi rinnovabbli

3.3.1. Kundizzjonijiet ġenerali għall-għajnuna ta' investiment u dik operatorja għall-enerġija minn sorsi rinnovabbli

(102) L-Unjoni Ewropea tistabbilixxi miri ambizzjużi dwar it-tibdil fil-klima u s-sostenibbiltà tal-enerġija b'mod partikolari bħala parti mill-istrateġija UE 2020. Diversi atti leġiżlattivi tal-Unjoni diġà jappoġġjaw it-twettiq ta' dawn il-miri, bħall-ETS, id-Direttiva 2009/28/KE (51) (“id-Direttiva dwar l-Enerġija Rinnovabbli” jew “RED”) u d-Direttiva 2009/30/KE tal-Parlament Ewropew u tal-Kummissjoni (52) (“id-Direttiva dwar il-Kwalità tal-Karburanti”). Madankollu, l-implimentazzjoni tagħhom mhux dejjem tista' tirriżulta fl-eżitu tas-suq l-aktar effiċjenti u taħt ċerti kundizzjonijiet l-għajnuna mill-Istat tista' tkun strument xieraq biex tikkontribwixxi għall-kisba tal-objettivi tal-Unjoni u l-miri nazzjonali relatati.

(103) Dawn il-Linji Gwida japplikaw għall-perjodu sal-2020. Madankollu, huma għandhom jippreparaw il-bażi biex jintlaħqu l-objettivi stipulati fil-Qafas tal-2030. B'mod partikolari, huwa mistenni li matul il-perjodu bejn l-2020 u l-2030 sorsi ta' enerġija rinnovabbli stabbiliti jsiru kompetittivi man-netwerk (grilja) tal-elettriku, li jimplika li sussidji u eżenzjonijiet mill-ibbilanċjar ta' responsabbiltajiet għandhom jitneħħew gradwalment b'mod digressiv. Dawn il-Linji Gwida huma konsistenti ma' dak l-objettiv u se jiżguraw it-tranżizzjoni ta' twassil kosteffikaċi permezz ta' mekkaniżmi bbażati fuq is-suq.

(104) Strumenti tas-suq, bħall-proċess ta' offerti b'irkant jew kompetittiv miftuħa għal ġeneraturi kollha li jipproduċu l-elettriku minn sorsi tal-enerġija rinnovabbli li jikkompetu b'mod ugwali f'livell taż-ŻEE, normalment għandhom jiżguraw li s-sussidji jitnaqqsu għal minimu fid-dawl tat-tneħħija totali gradwali tagħhom.

(105) Madankollu, minħabba l-istadju tal-iżvilupp teknoloġiku differenti tat-teknoloġiji tal-enerġija rinnovabbli, dawn il-Linji Gwida jippermettu li jsiru offerti speċifiċi għat-teknoloġija mill-Partijiet Kontraenti, fuq il-bażi ta' potenzjali aktar fit-tul ta' teknoloġija partikolari ġdida u innovattiva, il-ħtieġa li tinkiseb diversifikazzjoni; limitazzjonijiet tan-netwerk u l-istabilità tal-grilja u l-kostijiet tas-sistema (integrazzjoni).

(106) Eċċezzjonijiet speċifiċi huma inklużi għall-istallazzjonijiet ta' ċertu daqs, li għalihom ma jistax jiġi preżunt li proċess ta' offerti huwa xieraq, jew għal installazzjonijiet f'fażi ta' dimostrazzjoni. L-inklużjoni ta' dawn l-installazzjonijiet hija fakultattiva.

(107) Minħabba kapaċità żejda tas-suq tal-bijokarburanti bbażati fuq l-ikel, l-Awtorità se tqis li għajnuna ta' investiment f'kapaċità ġdida jew eżistenti għal bijokarburanti bbażati fuq l-ikel m'għandhiex tkun ġustifikata. Madankollu, l-għajnuna għall-investimenti biex l-impjanti tal-bijokarburanti bbażati fuq l-ikel jiġu kkonvertiti f'impjanti avvanzati għall-produzzjoni tal-bijokarburanti hija permessa li tkopri l-kostijiet ta' din il-konverżjoni. Minbarra f'dan il-każ partikolari, l-għajnuna għall-investimenti tista' tingħata biss għall-bijokarburanti avvanzati.

(108) Filwaqt li għajnuna għall-investiment illi tappoġġja l-bijokarburanti bbażati fuq l-ikel se tieqaf mid-data tal-applikazzjoni ta' dawn il-Linji Gwida, l-għajnuna operattiva għall-bijokarburanti bbażati fuq l-ikel tista' tingħata biss sal-2020. Għalhekk din l-għajnuna tista' tingħata biss għal impjanti li bdew jaħdmu qabel il-31 ta' Diċembru 2013 sakemm l-impjant ikun żvalutat għal kollox imma fi kwalunkwe każ mhux aktar tard mill-2020.

(109) Barra minn hekk, l-Awtorità se tikkunsidra li l-għajnuna ma żżidx il-livell tal-protezzjoni ambjentali u li għalhekk ma tistax tkun kumpatibbli mal-funzjonament tal-Ftehim ŻEE jekk l-għajnuna tingħata għal bijokarburanti li huma soġġetti għal obbligu ta' provvista jew taħlit (53), sakemm Parti Kontraenti tista' turi li l-għajnuna hija limitata għal bijokarburanti sostenibbli li huma wisq għaljin biex ikunu preżenti fis-suq b'obbligu ta' taħlit jew ta' provvista biss.

(110) B'mod partikolari, filwaqt li t-taxxi tal-ETS u s-CO2 jinternalizzaw il-kostijiet tal-gassijiet b'effett ta' serra (“GHG”), huma għadhom, madankollu, sa issa ma jistgħux jinternalizzaw b'mod sħiħ dawk il-kostijiet. L-għajnuna mill-Istat tista' għalhekk tikkontribwixxi biex jintlaħqu l-objettivi relatati iżda distinti taż-ŻEE għall-enerġija rinnovabbli. Sakemm ma jkollhiex evidenza għall-kuntrarju, l-Awtorità għalhekk tippreżumi li jibqa falliment residwu tas-suq, li jista' jiġi indirizzat b'għajnuna għall-enerġija rinnovabbli.

(111) Sabiex il-Partijiet Kontraenti jkunu jistgħu jilħqu l-miri tagħhom b'konformità mal-objettivi tal-Istrateġija EU 2020, l-Awtorità tippreżumi l-adegwatezza tal-għajnuna u l-effetti limitati ta' distorsjoni tal-għajnuna sakemm il-kundizzjonijiet l-oħra kollha jkunu ntlaħqu.

(112) Fir-rigward tal-għajnuna għall-produzzjoni tal-idroenerġija, l-impatt tagħha jista' jkun doppju: fuq naħa waħda, tali għajnuna għandha impatt pożittiv f'termini ta' emissjonijiet baxxi tal-gassijiet b'effett serra u min-naħa l-oħra jista' jkollha wkoll impatt negattiv fuq sistemi tal-ilma u l-bijodiversità. Għalhekk, meta tingħata għajnuna għall-produzzjoni tal-idroenerġija, il-Partijiet Kontraenti għandhom jirrispettaw id-Direttiva 2000/60/KE tal-Parlament Ewropew u tal-Kunsill (54) u b'mod partikolari l-Artikolu 4(7) tagħha li jistipula kriterji li jippermettu modifiki ġodda ta' korpi tal-ilma.

(113) Prinċipju fundamentali tal-leġiżlazzjoni taż-ŻEE dwar l-iskart huwa l-ġerarkija tal-iskart li tagħti prijorità lill-modi li bihom l-iskart għandu jiġi ttrattat (55). Għajnuna mill-Istat għall-enerġija minn sorsi rinnovabbli bl-użu tal-iskart, inkluża s-sħana mill-iskart, bħall-karburant tal-input tista' tagħti kontribut pożittiv għall-protezzjoni ambjentali, sakemm ma tinjorax dak il-prinċipju.

(114) Għajnuna għall-enerġija minn sorsi rinnovabbli tista' tingħata bħala investiment jew għajnuna operatorja. Għal skemi tal-għajnuna għal investiment u għajnuna notifikata b'mod individwali għal investiment, japplikaw il-kundizzjonijiet stabbiliti fit-Taqsima 3.2.

(115) Għal skemi tal-għajnuna operatorja, id-dispożizzjoni ġenerali tat-Taqsima 3.2 tiġi applikata kif modifikata bid-dispożizzjonijiet speċifiċi kif stabbilit f'din it-Taqsima. Għal għajnuna operatorja nnotifikata individwalment, japplikaw il-kundizzjonijiet stabbiliti fit-Taqsima 3.2, fejn rilevanti filwaqt li jiġu kkunsidrati l-modifiki li saru permezz ta' din it-Taqsima għall-iskemi ta' għajnuna operatorja.

(116) L-Awtorità tawtorizza dawn l-iskemi ta' għajnuna għal perjodu massimu ta' għaxar snin. Jekk din il-miżura tinżamm, din għandha tiġi rinotifikata wara tali perjodu. Dwar il-bijokarburant ibbażat fuq l-ikel, l-skemi eżistenti u ġodda notifikati għandhom jiġu llimitati għal 2020.

(117) L-Unjoni ffissat mira ġenerali tal-Unjoni għas-sehem ta' sorsi ta' enerġija rinnovabbli fil-konsum finali tal-enerġija u ttraduċiet din il-mira f'miri nazzjonali obbligatorji. Id-Direttiva dwar l-Enerġija Rinnovabbli tinkludi mekkaniżmi ta' kooperazzjoni (56) biex tiffaċilita l-appoġġ transfruntier biex jintlaħqu l-miri nazzjonali. Skemi ta' għajnuna operatorja fil-prinċipju għandhom ikunu miftuħin lil pajjiżi oħra taż-ŻEE u lil Partijiet Kontraenti oħra tal-Komunità tal-Enerġija biex jillimitaw l-effetti ġenerali ta' distorsjoni. Dan inaqqas il-kostijiet għall-Partijiet Kontraenti li l-għan waħdieni tagħhom huwa li jiksbu l-mira nazzjonali tal-enerġiji rinovabbli stabbilita fil-leġiżlazzjoni tal-Unjoni. Madankollu l-Partijiet Kontraenti jistgħu jkunu jridu li jkollhom mekkaniżmu ta' kooperazzjoni fis-seħħ qabel ma jippermettu appoġġ transfruntier billi jekk ikun mod ieħor, il-produzzjoni minn installazzjonijiet f'pajjiżi oħra ma tgħoddx għall-mira nazzjonali tagħhom taħt ir-RED (57). L-Awtorità se tikkunsidra b'mod pożittiv skemi li huma miftuħa għal pajjiżi oħra taż-ŻEE jew tal-Komunità tal-Enerġija.

(118) Għajnuna għall-elettriku minn sorsi rinnovabbli tal-enerġija, fil-prinċipju, għandha tikkontribwixxi għall-integrazzjoni tal-elettriku rinnovabbli fis-suq. Madankollu, għal ċerti tipi żgħar ta' installazzjonijiet, dan jista' ma jkunx fattibbli jew adattat.

3.3.2. Għajnuna operatorja mogħtija għal enerġija minn sorsi rinnovabbli

3.3.2.1. Għajnuna għall-elettriku minn sorsi ta' enerġija rinnovabbli

(119) Sabiex tiġi inċentivata l-integrazzjoni fis-suq ta' elettriku minn sorsi rinnovabbli, huwa importanti li l-benefiċjarji jbiegħu l-elettriku tagħhom direttament fis-suq u jkunu soġġetti għal obbligi tas-suq. Il-kundizzjonijiet kumulattivi li ġejjin japplikaw mill-1 ta' Jannar 2016 għal kull skema u miżura ġdida ta' għajnuna: (a) l-għajnuna hija mogħtija bħala primjum b'żieda mal-prezz tas-suq (primjum) li bih l-ġeneraturi jbigħu l-elettriku tagħhom direttament fis-suq. (b) il-benefiċjarji (58) huma soġġetti għal responsabbiltajiet ta' bilanċjar standard, sakemm ma jkunux jeżistu swieq likwidi fl-istess jum; kif ukoll (c) Huma stabbiliti miżuri biex jiżguraw li l-ġeneraturi ma jkollhom l-ebda inċentiv biex jiġġeneraw l-elettriku taħt prezzijiet negattivi.

(120) Il-kundizzjonijiet stabbiliti fil-paragrafu 119 ma japplikawx għal installazzjonijiet b'kapaċità installata ta' elettriku ta' anqas minn 500 kW jew proġetti ta' dimostrazzjoni ħlief għall-elettriku mill-enerġija tar-riħ fejn tapplika kapaċità installata tal-elettriku ta' 3 MW jew ta' 3 unitajiet ta' produzzjoni.

(121) F'fażi tranżitorja li tkopri s-snin 2015 u 2016, l-għajnuna għal mill-inqas 5 % tal-kapaċitajiet ġodda tal-elettriku ppjanati minn sorsi ta' enerġija rinnovabbli għandha tingħata f'xi proċess tal-offerti kompetittiv fuq il-bażi ta' kriterji ċari, trasparenti u mhux diskriminatorji. Mil-1 ta' Jannar 2017, japplikaw ir-rekwiżiti li ġejjin: L-għajnuna tingħata fi proċess ta' offerti kompetittiv fuq il-bażi ta' kriterji ċari, trasparenti u mhux diskriminatorji (59), sakemm: (a) Il-Partijiet Kontraenti juru li proġett wieħed biss jew numru limitat ħafna ta' proġetti jew siti jistgħu jkunu eliġibbli; jew (b) Il-Partijiet Kontraenti juru li proċess kompetittiv tal-offerti jwassal għal livelli ogħla ta' appoġġ (pereżempju sabiex jiġu evitati offerti strateġiċi); jew (c) Il-Partijiet Kontraenti juru li proċess kompetittiv tal-offerti jirriżulta f'rati baxxi ta' realizzazzjoni tal-proġett (jiġi evitat l-underbidding). Jekk tali proċessi kompetittivi tal-offerti huma miftuħa għall-ġeneraturi kollha li jipproduċu l-elettriku minn sorsi tal-enerġija rinnovabbli fuq bażi mhux diskriminatorja, l-Awtorità se tippreżumi li l-għajnuna tkun proporzjonata u ma toħloqx distorsjoni tal-kompetizzjoni li sa ċertu punt tmur kontra l-funzjonament tal-Ftehim ŻEE. Il-proċess tal-offerti jista' jkun limitat għal teknoloġiji speċifiċi fejn proċess miftuħ għall-ġeneraturi kollha jwassal għal riżultat subottimali li ma jistax jiġi indirizzat fil-proċess tad-disinn minħabba b'mod partikolari: (a) il-potenzjal f'terminu itwal ta' żmien ta' teknoloġija partikolari ġdida u innovattiva; jew (b) il-ħtieġa li tinkiseb diversifikazzjoni; jew (c) limitazzjonijiet tan-netwerk u l-istabilità tal-grilja; jew (d) il-kostijiet tas-sistema (integrazzjoni); jew (e) il-ħtieġa li jkunu evitati d-distorsjonijiet fis-swieq tal-materja prima mill-appoġġ għall-bijomassa (60).

(122) L-għajnuna tista' tingħata mingħajr proċess kompetittiv tal-offerti kif deskritt fil-paragrafu 121 lil installazzjonijiet b'kapaċità installata tal-elettriku ta' inqas minn 1 MW, jew proġetti ta' dimostrazzjoni, ħlief għall-elettriku mill-enerġija mir-riħ, għall-installazzjonijiet tal-elettriku b'kapaċità installata sa 6 MW jew 6 unitajiet ta' produzzjoni.

(123) Fin-nuqqas ta' proċess kompetittiv tal-offerti, japplikaw il-kundizzjonijiet tal-paragrafi 119 u 120 u l-kundizzjonijiet għal għajnuna operatorja għal enerġija minn sorsi ta' enerġija rinnovabbli għajr l-elettriku kif stipulat fil-paragrafu 126.

(124) L-għajnuna tingħata biss sakemm l-impjant ikun żvalutat għal kollox skont ir-regoli normali ta' kontabbiltà u kull għajnuna ta' investiment li kien irċieva għandha titnaqqas mill-għajnuna operatorja.

(125) Dawn il-kundizzjonijiet huma mingħajr preġudizzju għall-possibbiltà tal-Partijiet Kontraenti li jqisu l-konsiderazzjonijiet tal-ippjanar tal-ispazju, pereżempju billi jiġu rikjesti l-permessi tal-bini qabel il-parteċipazzjoni fil-proċess tal-offerti jew li jiġu rikjesti deċiżjonijiet dwar investiment f'ċertu perjodu.

3.3.2.2. Għajnuna għal enerġija minn sorsi rinnovabbli oħra għajr l-elettriku.

(126) Għal enerġija minn sorsi rinnovabbli oħra għajr l-elettriku, l-għajnuna operatorja se titqies kompatibbli mal-funzjonament tal-Ftehim ŻEE jekk jiġu ssodisfati l-kundizzjonijiet kumulattivi li ġejjin: (a) l-għajnuna għal kull unità ta' enerġija ma teċċedix id-differenza bejn it-total tal-kostijiet livellati tal-produzzjoni tal-enerġija (“LCOE”) mit-teknoloġija partikolari inkwistjoni u l-prezz tas-suq tal-forma tal-enerġija kkonċernata; (b) l-LCOE tista' tinkludi rendiment normali fuq il-kapital. L-għajnuna għall-investiment titnaqqas mill-ammont totalit tal-investiment fil-kalkolu tal-LCOE; (c) il-kostijiet tal-produzzjoni huma aġġornati regolarment, mill-inqas kull sena; kif ukoll (d) l-għajnuna tingħata biss sakemm l-impjant ikun żvalutat għal kollox skont ir-regoli normali ta' kontabbiltà sabiex jiġi evitat li l-għajnuna operatorja bbażata fuq l-LCOE taqbeż id-deprezzament tal-investiment.

3.3.2.3. Għajnuna għal impjanti tal-bijomassa eżistenti wara d-deprezzament tal-impjant

(127) Kuntrarjament għall-parti l-kbira tas-sorsi ta' enerġija rinnovabbli, il-bijomassa titlob kostijiet relattivament baxxi tal-investiment, iżda kostijiet operatorji ogħla. Il-kostijiet operatorji ogħla jistgħu jipprevjenu impjant tal-bijomassa (61) milli jopera anki wara d-deprezzament tal-istallazzjoni peress li l-kostijiet operatorji jistgħu jkunu ogħla mid-dħul (il-prezz tas-suq). Min-naħa l-oħra, impjant eżistenti jista' jopera bl-użu tal-karburant fossili minflok il-bijomassa bħala sors ta' input jekk l-użu tal-karburanti fossili bħala input huwa aktar vantaġġjuż ekonomikament milli l-użu tal-bijomassa. Biex jiġi ppreservat l-użu tal-bijomassa fiż-żewġ każijiet, l-Awtorità tista' ssib li l-għajnuna operatorja tkun kompatibbli mal-funzjonament tal-Ftehim ŻEE anke wara d-deprezzament tal-impjant.

(128) L-Awtorità se tikkunsidra għajnuna operatorja għall-bijomassa wara d-deprezzament tal-impjant kompatibbli mal-funzjonament tal-Ftehim ŻEE jekk Parti Kontraenti turi li l-kostijiet operatorji merfugħa mill-benefiċjarju wara d-deprezzament tal-impjant ikunu xorta waħda ogħla mill-prezz tas-suq tal-enerġija kkonċernata u sakemm jiġu ssodisfati l-kundizzjonijiet kumulattivi li ġejjin: (a) l-għajnuna tingħata biss fuq il-bażi ta' enerġija prodotta minn sorsi rinnovabbli; (b) il-miżura hija mfassla b'mod li tikkumpensa d-differenza bejn il-kostijiet operatorji merfugħa mill-benefiċjarju u l-prezz tas-suq; kif ukoll (c) qed jitħaddem mekkaniżmu ta' monitoraġġ biex jivverifika jekk il-kostijiet operatorji mġarrba għadhomx ogħla mill-prezz tas-suq tal-enerġ